qundao/data-zh-poetry huggingface dataset:
寄祝惟桢
作者：沈周
朝代：明

容德久契阔，南云如远人。每怀依孝友，独恨失比邻。子弟诗书泽，桑麻门户春。乐哉无一虑，健在有双亲。恐禄未充养，归来耕有莘。
寄金白庵
作者：沈周
朝代：明

白草茨庵白葛衣，白头懒剃雪根稀。子孙登录俱天上，独扫青山待客归。一个蒲团一老身，莲心清净不知尘。更将莲舌话生灭，点断冥冥过世人。
寄金白庵·其一
作者：沈周
朝代：明

白草茨庵白葛衣，白头懒剃雪根稀。子孙登录俱天上，独扫青山待客归。
寄金白庵·其二
作者：沈周
朝代：明

一个蒲团一老身，莲心清净不知尘。更将莲舌话生灭，点断冥冥过世人。
寄钱允言
作者：沈周
朝代：明

虽是经年别，寻常见好诗。湖南与湖北，相望即相思。杨柳青霞馆，芙蓉碧玉池。乾坤知佚老，微咏间清卮。
寄题金山
作者：沈周
朝代：明

金山名天下，名大山则小。我在童丱时，其名已自晓。愿登盖有待，待待首空皓。屡扣土著人，挂漏粗可道。所亘百亩石，江心泊浮岛。山中无空处，皆以殿阁绕。及参能赋者，语莫尽其巧。我托耳为登，聊且厌怅懊。譬如山堕梦，其境皆梦造。梦觉费追随，所得未了了。有路县不远，有身无大扰。从地借健步，从天借不老。便须游一年，写此平生抱。
寰翠堂为韩镇抚作
作者：沈周
朝代：明

韩侯京口高作堂，堂后万石山低昂。复有潴水方凿塘，堂中动摇山水光。金焦乃是天富贵，巧手移入家中藏。帘掀晓日见翡翠，笙吹夜月来鸾皇。芙蓉夹座酒满觞，宛如美人罗四傍。韩侯关门醉十日，只恐金焦复去江中央。
对春雨
作者：沈周
朝代：明

春雨父母情，惠物侔爱子。润被发华妍，长养助欣喜。庭垂存腐蕉，土渥芽伊始。斋心临散丝，清虚及窗几。自怆槁飒姿，均荣固无理。
对鹅与薛尧卿联句
作者：沈周
朝代：明

鹢鹢来前除，兀立照日影。舒翼亸明翎，引吭延修颈。唼喋类啑藻，睥睨忆窥杏。驯蔑比邻恼，逸靡淮堧警。定额高赘疣，颏领低垂瘿。广掌跱何壮，宽脰食莫哽。蹒跚步徐徐，蹀？舞挺挺。惭羲面发热，笑毅齿欲冷。持遗意弥厚，出哇志亦并。容貌甚閒暇，标格极秀整。彘肩羞腯肥，鹤骨输瘦㾪。老饕思属厌，大嚼知隽永。污邪岁苦垫，豢汝愧千顷。
对鹅与薛尧卿联句
作者：沈周
朝代：明
体裁：古风

鹢鹢来前除，兀立照日影。舒翼亸明翎，引吭延修颈。唼喋类啑藻，睥睨忆窥杏。驯蔑比邻恼，逸靡淮堧警。定额高赘疣，颏领低垂瘿。广掌跱何壮，宽脰食莫哽。蹒跚步徐徐，蹀�舞挺挺。惭羲面发热，笑毅齿欲冷。持遗意弥厚，出哇志亦并。容貌甚閒暇，标格极秀整。彘肩羞腯肥，鹤骨输瘦㾪。老饕思属厌，大嚼知隽永。污邪岁苦垫，豢汝愧千顷。
寻僧不遇
作者：沈周
朝代：明

幽蹊漫石水纵横，远见孤云与塔平。特抱琴来僧已出，欲因山伫鹤先行。交鸣野鸟嘲风暖，乱发林花趁雨晴。墙壁淋漓题墨遍，诗成懒得更留名。
寿华光禄七十
作者：沈周
朝代：明

寿跻七十古云希，七十生男更曰奇。天自安排还有数，仁能昭报岂无时。蟠桃仙种迟宜子，椿树灵根老又枝。八帙山翁把春酒，当筵兼咏弄璋诗。
寿张碧汉六十
作者：沈周
朝代：明

先生雪胡面如玉，公辅隐然观器局。丈夫出处自有数，功名未在三千牍。柰何骏骨老兀硉，相者茫茫惟举肉。先生掀髯发大笑，誓弗回头顾场屋。江湖满地气豪杰，浮云万里空双目。本色风流贺季真，著家词赋张平叔。吴山越水行有窝，烂醉何妨倚丝竹。只今仕路成市道，黄金不多不推毂。先生此梦已脱枕，蹇驴破帽曾不辱。有时读书至无逸，何乃咄咄忧不足。此心自许天地知，万事奚凭鬼神卜。今年换甲迨六十，教我画松须屈曲。灵根久世非脆物，抑郁风云见畸独。我知造化有深意，信与之寿吝之禄。一千斯年抱贞固，牺尊青黄彼菑木。
寿张黄门静之
作者：沈周
朝代：明

千篇诗是纪年筹，小算方经六十秋。旧接夔龙侍香案，新移鸡犬别方洲。大观沧海难为水，老望瑶京更起楼。寿祝如冈错璋字，寄君一笑海东头。
寿萱为邵国贤赋
作者：沈周
朝代：明

谁家无萱草，谁家无老母。堂前无孝子，萱草亦空有。邵家碧玉根，孝感生不苟。开花作婉容，顺叶承左右。愁非备养具，不足充体口。邵子所以种，涉孝岂敢后。聊寓盆缶春，志自超盆缶。干禄以代养，早已登州守。官大功名大，封荣日加厚。腰带映金葩，首翟照春酒。如何母不乐，乐则自宜寿。人生养至此，孝果在萱否。
寿表兄金怀用七十
作者：沈周
朝代：明

筋骸可与少年争，七十长胡白未成。乡里燕毛多让席，族中雁行尽呼兄。鱼虾细水烟蒲瀼，鸟雀深丛雪竹浜。乐此閒居尽资寿，烧丹辟谷见谁生。
寿赵与哲七十
作者：沈周
朝代：明

隐德堪尊齿亦尊，一家风物自桃源。鞠躬礼度强筋力，随口诗书善话言。郡里歌钟大宾席，人间玉雪旧王孙。七旬黑发期黄发，兀兀灵光看独存。
将进酒
作者：沈周
朝代：明

君不见人生百年驹过隙，何况人生不满百。又不见来世不可待，往世不可追。百年三万六千日，日日烂醉君何辞。天公那得私人物，头上不可扫白发。所以知章眼落井底花，太白手捉江中月。金莲画炬飞碧烟，赵女起舞踏四筵。主人劝客连夜饮，似恐明朝非少年。新丰酒槽滴红露，十千一斗亦有数。为君典却紫绮裘，不惜更脱珊瑚钩。门前杨花如水流，入来愁人风满楼。将进酒，开君愁。
少年吟
作者：沈周
朝代：明

气血驾少年，作事躁鲜谋。任情每败度，惘惘无省修。岁月自推移，砻世若一磨。与人砻气血，和平始寡过。人智发多历，禽性驯久笼。甫及造就时，乃知岁月功。
尚古
作者：沈周
朝代：明

此心何慕慕先贤，不与时流作世缘。天地忘机推华子，诗书有道阅尧年。深衣大带人如玉，乔树高云宅似仙。闻说虚堂閒素壁，一图太极日长悬。
屈原像
作者：沈周
朝代：明

逐迹遑遑楚水长，重华虽远未能忘。鲁无君子斯当取，殷有仁人莫救亡。鱼腹何胜载忧怨，凤笯终不蔽文章。忠贞那得消磨尽，兰芷千年只自芳。
屈叟
作者：沈周
朝代：明
体裁：古风

老人侨住凤城边，黄金绕身方少年。临街高楼尺五天，落絮游丝萦管弦。冶郎侠客来翩翩，楼中无日无华筵。权门迹熟不须刺，貂珰与进人尤怜。看花南市春酒酽，走马酣归遗宝鞭。青春岂许黄金铸，鸭城归老今没钱。
屈老
作者：沈周
朝代：明

长帽西风满面尘，相逢怜老不怜贫。三杯浊酒浮生事，一曲悲歌万感人。蝼蚁未知何处骨，蜉蝣聊寄不訾身。白头对客无聊赖，还说莺花少日春。
山水图寄赵民部孟麟
作者：沈周
朝代：明

萦萦石磴渺林峦，百折缘泉草蔓漫。穿窈窕来凭柱杖，可盘桓处藉阑干。洗开山色云生浪，鍊出秋容树转丹。我约金焦游未得，先图一纸寄人看。
山行
作者：沈周
朝代：明

云壑风泉处处宜，诗囊酒榼大家嬉。人来人往春无主，日短日长天有时。堕胾林亭看蚁竞，插花山轿爱蜂随。野僧未识登临乐，静自关门笑客痴。
岳王坟上树
作者：沈周
朝代：明

岳王坟上树，武侯庙前柏。在坟生南枝，在庙根如石。不诃无剪伐，不朽非培殖。冥冥草木者，何以通人德。二公郁忠义，天地为拍塞。天地无发付，一夜化两植。风云发长噫，雷雨作怒击。一不忘北兵，一不忘曹贼。英灵尚凛凛，死有斡生力。其生虽不辰，其死有遗直。嗟哉背逆徒，未死气先息。谙谙蔑蘖馀，苟有亦荆棘。
岳麓秋清为西涯李阁老题
作者：沈周
朝代：明

荡摩云汉觉乔然，形势雄看岳势连。赤帝奠灵天立极，紫阳宏道地生贤。人凌灏气攀珠斗，峰落清湘见玉莲。上相旧游今不忘，写怀还复事图传。
崔孝妇
作者：沈周
朝代：明

孝妇视姑疾，转革心徬徨。潜以肉代药，誓为续命汤。存姑若无已，剸刀若无伤。脔落痛不入，人知云未尝。皇天助肉神，一啖姑下床。子澄哭其创，掩口使勿扬。汝扬义则过，违教理非当。肢体具父母，克全孝之常。此盖迫不忍，事出仓卒肠。复有窆亲地，既为豪所攘。归璧须大力，妇人本何遑。拔我金雀钗，脱我明珠珰。别壤吉可买，抱骨改其藏。愤懑终莫释，悒悒致殂亡。豹毙尚还文，麝死可留香。孝妇虽已矣，令名身后光。
崔氏水南小隐
作者：沈周
朝代：明

一家县水懒通桥，寂寂寥寥远市朝。寸地有生耕子姓，索居无类画渔樵。晚波垂柳供鱼贯，春雨高梧养凤条。莫谓温生同住此，不因车马趁人招。
崖山大忠祠
作者：沈周
朝代：明

落日荒荒下大洋，楼船载国此时亡。君臣入海仍相合，天地移风已失常。黑雾不能迷死所，白云依旧是仙乡。二忠合作三忠祀，添设文山一瓣香。二公至此不能为，力尽堂堂是死时。一块肉同今日丧，孤儿事属老天知。弱流万里难容楫，清酤三行欲动旗。一殉毅然酬所养，厓山堪壮不堪悲。
崖山大忠祠·其一
作者：沈周
朝代：明

落日荒荒下大洋，楼船载国此时亡。君臣入海仍相合，天地移风已失常。黑雾不能迷死所，白云依旧是仙乡。二忠合作三忠祀，添设文山一瓣香。
崖山大忠祠·其二
作者：沈周
朝代：明

二公至此不能为，力尽堂堂是死时。一块肉同今日丧，孤儿事属老天知。弱流万里难容楫，清酤三行欲动旗。一殉毅然酬所养，厓山堪壮不堪悲。
市隐
作者：沈周
朝代：明

莫言嘉遁独终南，即此城中住亦甘。浩荡开门心自静，滑稽玩世估仍堪。壶公溷世无人识，周令移文好自惭。酷爱林泉图上见，生嫌官府酒边谈。经车过马常无数，扫地焚香日载三。市脯不都供座客，户佣还喜走丁男。檐头沐发风初到，楼角摊书月半含。蜗壁雨深留篆看，燕巢春暖忌僮探。时来卜肆听论《易》，偶见邻家问养蚕。为报山公休荐达，只今双鬓已毵毵。
常熟张修撰孙女许人为妾杨大尹明父改妻先贤言氏之子因赋
作者：沈周
朝代：明

芳兰阽粪壤，贞女议少房。为计堕媒舌，父母惑如簧。女子何所知，衷心不分明。令尹廉非偶，喟为先德伤。割俸资返聘，乃币乃篚筐。改求大贤后，言氏得秀郎。贞女与秀郎，既婚复有将。此事若天斡，鬼神与之襄。令尹通神明，义气扶纲常。摘珠出泥涂，炯然开夜光。拭璧从埃壒，焕尔昭天章。富郑自范择，言子思激昂。结草报治命，翰撰当不忘。我特歌尹德，词短意则长。
并𦷾莲花
作者：沈周
朝代：明
体裁：七言律诗

耶溪新绿露娇痴，两面红妆倚一枝。水月精魂同结愿，风花情性合相思。赵家阿妹春眠起，杨氏诸姨晚浴时。今日六郎憔悴尽，为渠还赋断肠诗。
庄仲威家山图
作者：沈周
朝代：明

图固不尽意，莫寄家山清。家山在具区，湖波如玉明。两峰合书屋，芙蓉照檐楹。笑语水月凉，濯足鱼龙惊。盈盈隔浦人，宛宛望蓬瀛。久居不知胜，借视子墨盲。山水有真趣，持归心始平。
庆乐园
作者：沈周
朝代：明

太师本是椒房亲，窃弄何忧天子嗔。喜把贰卿酬佞客，怒张一网打宗臣。台喉给舌不敢劾，桃李无言尽门客。珠翠夫人杂内嫔，烟花甲第齐宫掖。转服豪华一梦惊，葡萄零落犬无声。也知竿首甘心死，得与朝廷谢北兵。
庆云庵月下观杏花
作者：沈周
朝代：明

杏花初开红满城，我眠僧房闻雨声。侵朝急起看晴艳，对房两株令眼明。还宜夜坐了馀兴，静免蜂蝶来纷争。嫣然红粉本富贵，更借月馀添妍清。青蘋流水未足拟，金莲影度双娉婷。庭空月悄花不语，但觉风过微香生。老僧看惯不为意，却爱小纸燕脂萦。高斋素壁可长有，不由零落愁人情。
庆云牡丹
作者：沈周
朝代：明

三月十日天半晴，庆云庵里看春行。陶娘李娘俱寂寞，鼠姑照眼真倾城。老僧却在色界住，静笑山花恼客情。靓妆倚露粉汗湿，醉肉隔纱红晕明。吉祥将落旧有恨，急借纸面图其生。明朝携酒正恐谢，亦怕敲门僧厌迎。
庐山高
作者：沈周
朝代：明

庐山高，高乎哉！郁然二百五十里之盘距。岌乎二千三百丈之，谓即敷浅原。培何敢争其雄？西来天堑濯其足，云霞旦夕吞吐乎其胸。回崖沓嶂鬼手擘，涧道千丈开鸿。瀑流淙淙泻不极，雷霆殷地闻者耳欲聋。时有落叶于其间，直下彭蠡流霜虹。金膏水碧不可觅，石林幽黑号绿熊。其阳诸峰五老人，或疑纬星之精隳自空。陈夫子，今仲弓，世家庐之下，有元劂祖迁江东。尚知庐灵有默契，不远千里钏于公。公亦西望怀故都，便欲往依五老巢云松。昔闻紫阳祀六老，不妨添公相与成七翁。我常游公门，仰公弥高庐。不崇丘园肥遁七十淫，著作白发如秋蓬。文能合坟诗合雅。自得乐地于其中。荣名利禄云过眼，上不作书自荐，下不公相通。公乎！浩荡在物表，黄鹄高举凌天风。
庐山高
作者：沈周
朝代：明
体裁：古风

庐山高，高乎哉，郁然二百五十里之盘踞，岌乎二千三百丈之巃嵷。谓即敷浅原，培嵝何敢争其雄？西来天堑濯其足，云霞旦夕吞吐乎其胸。回崖沓嶂鬼手擘，涧道千丈开鸿蒙。瀑流淙淙泻不极，雷霆殷地闻者耳欲聋。时有落叶于其间，直下彭蠡流霜红。金膏水碧不可觅，石林幽黑号绿熊。其阳诸峰五老人，或疑纬星之精堕自空。陈夫子，今仲弓。世家庐之下，有元厥祖迁江东。尚知庐灵有默契，不远千里钟于公。公亦西望怀故都，便欲往依五老巢云松。昔闻紫阳妃六老，不妨添公相与成七翁。我常游公门，仰公弥高庐不崇。丘园肥遁七十祀，著作搰搰白发如秋蓬。文能合坟诗合雅，自得乐地于其中。荣名利禄云过眼，上不作书自荐，下不公相通。公乎浩荡在物表，黄鹄高举淩天风。
庚申十一月二十一日生朝作
作者：沈周
朝代：明

七十四年刚送过，今年添作五年来。从前饶算没一马，向后猜阄知几枚。菜子筋骸强可舞，吴儿心性老仍呆。人家有地皆桑苧，我独贪香却种梅。
废宅行
作者：沈周
朝代：明

长洲苑外连云宅，青粉垣墙高廿尺。
重楼沓阁出参差，柳絮中间影朱碧。
堂前暖霞封画栏，渊渊伐鼓催牡丹。
行人隔墙空叹息，富贵无缘容眼看。
主人但怕客不醉，白日未昏教火继。
歌童揭调尘堕梁，舞女失钗金溜地。
豪华忌久复忌盈，时革人亡一梦惊。
门前车马野花尽，地上牛羊无草生。
老奴发秃？亦双足，犹恋遗基葺茅屋。
半瓯齑粥不疗饥，西风满面吞声哭。
废宅行
作者：沈周
朝代：明

长洲苑外连云宅，青粉垣墙高廿尺。重楼沓阁出参差，柳絮中间影朱碧。堂前暖霞封画阑，渊渊伐鼓催牡丹。行人隔墙空叹息，富贵无缘容眼看。主人但怕客不醉，白日未昏教火继。歌童揭调尘堕梁，舞女失钗金溜地。豪华忌久复忌盈，时革人亡一梦惊。门前车马野花尽，地上牛羊无草生。老奴发秃？双足，犹恋遗基葺茅屋。半瓯齑粥不疗饥，西风满面吞声哭。
废宅行
作者：沈周
朝代：明
体裁：古风

长洲苑外连云宅，青粉垣墙高廿尺。重楼沓阁出参差，柳絮中间影朱碧。堂前暖霞封画阑，渊渊伐鼓催牡丹。行人隔墙空叹息，富贵无缘容眼看。主人但怕客不醉，白日未昏教火继。歌童揭调尘堕梁，舞女失钗金溜地。豪华忌久复忌盈，时革人亡一梦惊。门前车马野花尽，地上牛羊无草生。老奴发秃�双足，犹恋遗基葺茅屋。半瓯齑粥不疗饥，西风满面吞声哭。
庭前有疏竹
作者：沈周
朝代：明

庭前有疏竹，楚楚青玉株。长身何森竦，贯直无曲迂。雅净合吾志，还爱格清癯。不似松与栝，蓬郁多髯须。风起月作影，心耳为之虚。十年存保护，远意托笙竽。物脆时莫待，苍黟根叶殊。老朽不足截，何以承吹嘘。
廿五夜恋岁
作者：沈周
朝代：明

与岁别在迩，五日即告终。三百六十日，漫过已匆匆。馀此知莫留，顷忽迅飘风。譬若杯酒阑，客散堂欲空。强尔拉老兵，徘徊乏欢悰。把笔搆短篇，灯前拥衰翁。衰翁类岁事，微吟搔鬓蓬。
弃妇吟
作者：沈周
朝代：明

白头吟后我重吟，海水何如我恨深。外面笙歌里边泪，一家恩怨两人心。双鸳沙暖春全透，孤雁霜寒月半沈。毁却鸾钗休认火，不知长舌解销金。
弃妇辞
作者：沈周
朝代：明

弃妇下堂去，六亲尽彷徨。弃妇无所弃，弃之家不祥。忆初来嫁时，惟家以为庆。搰搰理乱丝，为君事流黄。札札把长线，为君补衣裳。虽劳不敢辞，虽工不敢扬。竭力奉君欢，群小亦莫容。君心岂不谅，背憎由舌长。黄金亦销铄，礼义安足防。去去出君门，落日照大荒。辐脱难复行，弦绝难更张。事乖理当去，但念未分明。割皮以为纸，沥血以为浆。前书柏舟篇，后书绿衣章。进君期为悟，视听付茫茫。复书于太空，愿助日月光。万古丽元气，上下流无方。倘或沦君心，他时省糟糠。
弘治改元元旦遇雨
作者：沈周
朝代：明

元旦未及春，东风意先苏。风来继零雨，和润物皆濡。助我新天子，沛泽弥九区。河流亦传清，天与圣德符。贤俊日拔庸，治道务精图。尧舜不异人，政化无两途。我衰在畎亩，感激舞蹈俱。告戒各努力，勤耕备公租。黍穰多充禽，渊静无惊鱼。上下信影响，馀生幸于于。
张伯雨墓
作者：沈周
朝代：明
体裁：七言律诗

灵石山头生紫烟，高填遗蜕尚依然。巳知鸿宝随人必，犹有鹅群舆世传。幢影翠摇岩畔竹，佩声寒泻月中泉。古杭城郭东来是，患谶先生化鹤年。
归途欲登惠山时烟雨空濛众有难色余独奋往
作者：沈周
朝代：明

惠山怪我昨径去，归来欲登却作雨。湿云隔眼失高翠，掉头不顾真巢父。愿治笠屐往慰谢，众虑沾濡吾莫沮。我言惠不在天上，行不畏难当至耳。呼童挈榼客乃从，一段奇踪自伊始。西湖山色奇空濛，当与此山移此语。
录余青阳廷心与郑山子美手札
作者：沈周
朝代：明

国难仓惶细语笺，危城落日大江边。干戈一胆公生死，涕泪千年尚简篇。家里识绦如有妇，波心抱印若无渊。烧香洗手重新录，飒觉英灵笔研前。
徐氏云山图
作者：沈周
朝代：明

老夫发墨为白云，忽看一幛千氤氲。徐卿新堂虚北壁，谁谓不堪持赠君。青山为母云作子，倒见青山落怀里。分明七十二芙蓉，汞海卧秋扶不起。满堂雨气飒欲流，隔帘绿树啼春鸠。白云在家亲在眼，不倚太行歌远游。
徐甥子修童赘
作者：沈周
朝代：明

吴人多男效秦赘，赘男与人如接树。抱他根本作春色，为荣为枯信天赋。小儿拜我下堂行，双丱垂疏绣襦裤。欣欣何省傍人门，离家苦动爷娘虑。老夫为渠且莞尔，儿债眼前宽一步。
德韫弟禁酒有作兼咎鸿儿
作者：沈周
朝代：明

此病都因痛饮中，自凭断饮作医功。便须真止从陶令，也莫无多学次公。醒坐煖宜东阁火，酣眠煞忌北窗风。重君猛省吾深喜，安得聪明及阿鸿。
心耕
作者：沈周
朝代：明

问心何可耕，其地方寸耳。何足展东作，所劐当何似。我试忖度之，固非沮溺比。曾莫事于铁，秉兹灵虚耜。搰搰驾仁义，役役辟诗礼。多让岂失段，不舍亦犹仕。积久验其成，孝悌是穈芑。象贤各颖秀，无复有糠秕。生生世所业，子孙孙而子。奢哉让田者，所得安敢拟。
忆弟妹
作者：沈周
朝代：明

五人弟妹一胞亲，白发于今剩两人。半夜雁声孤枕月，起来愁坐不訾身。
怀张允成表弟
作者：沈周
朝代：明

歉岁逋租力莫偿，一家十口趁流亡。小儿胆大轻官事，老者年衰重故乡。落萚西风何处迹，啼螀寒雨几回肠。封书欲寄愁难达，空倚江干数雁行。
思理衣
作者：沈周
朝代：明

七十馀年一老翁，心情鹘突脑冬烘。寒衣无妇无人补，日日关窗怕北风。七十馀年一老翁，衣穿絮破不堪缝。清霜满地无区画，扫得芦花莫禦冬。
思理衣·其一
作者：沈周
朝代：明

七十馀年一老翁，心情鹘突脑冬烘。寒衣无妇无人补，日日关窗怕北风。
思理衣·其二
作者：沈周
朝代：明

七十馀年一老翁，衣穿絮破不堪缝。清霜满地无区画，扫得芦花莫禦冬。
思远
作者：沈周
朝代：明

露下芳草歇，寒气薄重帏。幽处心独惊，行念君子衣。君子别既久，嗣音亦已稀。愁来不成织，空对流黄机。挥泪如泉水，明烛无光辉。
悯日杂言
作者：沈周
朝代：明

日既去，日复来，来如赴，去如颓。来是谁约，去是谁推。一来一去，彼此自禅续，无与我与，何故使我心惊猜。似乎少年有根是汝拔，老丑无种是汝栽。百年所算三万六千日，自我而数指作枚。我今行年已七十，历日二万五千枚。所该百而去七大大半，又复使我心惊呆。虽欲不惊呆，猛见霜丝雪缕垂两腮。何况人生不满百，疾乌捷兔又如此而相催。我思天地灵长之气，十二万九千六百年，然后运穷劫尽荡而为灰。吾人亦谓参三才。胡乃其气短索，不得相追陪。准天地而言人，眇尘海之一埃。嘅岁月之玩人，同古今而一雷。我无长绳系日住，亦无长戈挥日回。亦不知学仙能久视，亦不知托佛能轮回。而今而后，去之日付一杯，来之日付一杯。不忧罄其瓶、耻其罍。春暖秋凉、山边水隈，访黄菊、寻白梅。秋月自与吾虑净，春云自与吾怀开。昼游之地吾蓬莱，夕息之处吾夜台。以殇视我吾老大，以彭视我吾婴孩。信寿夭吾何以外，请享此见在，不乐胡为哉。
悯禾
作者：沈周
朝代：明

薄禾今兹计，狼狈尚栖亩。借问胡为尔，先时已罹咎。五月风雨大，潢潦卑莫受。田稚俯就没，浊浪扼其首。排濯潏荡间，性命存亦苟。天日赫赫出，水热烹群丑。一日色已变，三日齑在臼。我时往捞观，觊活从中剖。心存根已拨，欲弃难懈手。欲拯卒何及，怆食内若疚。掘土窒渗塍，倩车仰邻佑。督戽靡日夜，救死岂容久。并力役老少，足茧筋亦纠。水面青针芒，稍出九死后。气力与生意，委顿类产妇。一一补伤烂，行行十八九。过时强经营，安望如常茂。事多于悔祸，始畸终变偶。七月寻遭风，弱本被拗揉。折处气当沮，虚房但含滫。间或见成穗，秃秸卧败帚。何能毕公租，亦莫彀饥口。对此发长咨，细雨浃昏酉。枵腹不堪鼓，并欲歌止酒。
悲溺
作者：沈周
朝代：明

少小出闾右，生长纨裤中。珂马越阡陌，溢目扬光风。青紫恃富取，岂信诗书功。调笑邻家姬，琉璃为酒钟。黄金一朝尽，云衢付冥鸿。勋名悲故镜，白发纷秋蓬。凄凉西华子，落魄东郭翁。天寒城濠隈，失足探蛟龙。沉沉泥中居，层冰相蔽蒙。家人不得觅，尸出冱方融。舆归经旧里，见者叹穷通。穷通不必叹，富贵少令终。
悼内
作者：沈周
朝代：明

结缡四十二星霜，贫贱来归贫贱亡。秪剩辛勤在麻枲，尽知惭愧累糟糠。骎骎马齿偕谁老，耿耿鳏睛觉夜长。浅土不安缘借殡，青山愁绝几时藏。
悼刘协中
作者：沈周
朝代：明

先参负文豪，喜子绍前志。总角弄古辞，绰有高远致。云敷及泉涌，思锐不可挚。落笔惊乡达，翔声耸朝士。聪明累多病，冉冉精神敝。玉芝折孤茎，吴岳失灵气。前后千万年，浮生秖暂寄。广大班马程，发轫聊小试。奇才固难生，生则天复忌。遗章可偿寿，尚尔不朽恃。初怪语不祥，往往寓感喟。色惨花当萎，鸣悲鸟将逝。茫茫修短数，岂亦容人意。不应老钝夫，顾为英俊泪。
悼张静之黄门
作者：沈周
朝代：明

先皇深宠死难忘，魂识还依玉案傍。沧海莫知归有鸟，白云谁谓去无乡。念终在子天终吝，世自存诗人自亡。忆得西湖觞咏地，岂胜清泪月微茫。
悼邻叟
作者：沈周
朝代：明

八旬筋力在，举止后生然。灌稻畦烟里，拨蔬园雪边。生无息肩日，死有到头年。尚嘱诸孙辈，成家莫懒田。
感兴
作者：沈周
朝代：明

世路多屈曲，拙夫从直行。勉欲就此轨，未忍枉平生。不如且裹足，静坐群虑清。莫顾蛮与触，了不知纷争。莫辩夔与蚿，多少亦自平。持杯洗浮云，太虚极高明。
感宜兴善权寺寥落
作者：沈周
朝代：明

有客新寻古洞回，国山无处问茶杯。僧烦籍役兼徒去，虎熟禅堂引子来。雨烂竹菇春委顿，风惊松箨夜摧颓。未应灵胜随人往，碧殿犹存火篆雷。
感张宏范逼文丞相招张世杰降
作者：沈周
朝代：明

萤爝安知日月光，叛降可教正人当。万生万死不忘宋，一贼一仁何讳张。大事未亡膏血在，老夫堪哭泪洟长。敌人那识文丞相，铁铸南冠金玉相。
感燕
作者：沈周
朝代：明

尔燕何巧黠，作巢违故常。悬赘两桷间，凭虚绝依傍。何啻幕上危，不托枅与杗。他垒皆有据，负固恃安藏。尔尚务速成，致败无忖量。衔泥互雌雄，一日千回翔。涂涂苦相附，疏渍易剥瓤。顷暂二堕落，力劳业荒唐。觜吻苦啄唼，累日不成亡。众垒既举雏，飞鸣能颉颃。见善不悛改，愚营故伥伥。大拙类蝜，小智逞蜣螂。愐尔殆有为，示险在堂皇。凡是肯构者，鉴求道则昌。拓之平易基，卫之仁义墙。顺之勿改作，缓之勿率忙。允作坚久计，子孙有馀庆。物异理则协，情激申芜章。
感燕
作者：沈周
朝代：明
体裁：古风

尔燕何巧黠，作巢违故常。悬赘两桷间，凭虚绝依傍。何啻幕上危，不托枅与杗。他垒皆有据，负固恃安藏。尔尚务速成，致败无忖量。衔泥互雌雄，一日千回翔。涂涂苦相附，疏渍易剥瓤。顷暂二堕落，力劳业荒唐。觜吻苦啄唼，累日不成亡。众垒既举雏，飞鸣能颉颃。见善不悛改，愚营故伥伥。大拙类蝜�，小智逞蜣螂。愐尔殆有为，示险在堂皇。凡是肯构者，鉴求道则昌。拓之平易基，卫之仁义墙。顺之勿改作，缓之勿率忙。允作坚久计，子孙有馀庆。物异理则协，情激申芜章。
感麟作经图为彭抚公作
作者：沈周
朝代：明

呜呼王迹熄兮伯烜赫，名分不正礼义忒。孔子忧道徒戚戚，感麟不时出乃获。因假鲁史尊周德，书王纪元重人极。拨乱反正笔任责，笔笔削削区淑慝。王道以之作绳墨，君君臣臣父子得。三纲九法一暴白，天下懔然畏乱贼。匪曰无位政斯绎，匪曰空言用斯覈。千秋万古垂世则，由麟而作复麟画。言虽画绝道载籍，令人口诵心亦格。为经为常国命脉，安成大彭代是职。两贤以奏第一策，调元补化奉明辟。惟麟有趾仍有定，子姓振振永厥泽。
慰人受侮
作者：沈周
朝代：明

先生无喜亦无嗔，默默熙熙满抱春。已办恕心何忤物，尽能虚已自容人。卧凭高枕欺江雨，醉把深杯纳世尘。向晚不知花在地，开门一笑堕头巾。
慰吴水部德徵丧子
作者：沈周
朝代：明

水部先生哭仲儿，深情未尽六篇诗。涕洟苦苦成何益，魂气茫茫无不之。沧海沉珠家失宝，昆山借玉手书碑。兰芽在眼春仍好，老力栽培发有时。
慰魏公美病怀
作者：沈周
朝代：明
体裁：七言律诗

萧斋无事掩云萝，习静工夫是养疴。向日吟哦今健否，近来眠食定如何。寻芝晓杖园头少，听雨秋怀枕上多。我亦衰迟违问候，寄诗聊当一经过。
憨憨
作者：沈周
朝代：明

憨憨无复老人怀，春日烘门晏始开。游衍太平初试杖，安排乐事数拈杯。世情花党富家发，公道燕均贫户来。识字不多强不识，小篇聊与物追陪。
戏人短视
作者：沈周
朝代：明

朱子阿堵中，光晦视昏沈。秖坐醉翁短，初非五色淫。只消理肝木，未须刮篦金。睇远野常雾，瞻晴天久阴。逢人昧真面，而从言语寻。欲比亢仓子，误名观世音。其疾止眊焉，岂废聋与瘖。体具聊乖用，譬如不调琴。一向甘懵懂，青白非所任。把卷睫著字，具服倒捉衿。对酒妄告止，既滟徒拒斟。出门皆通衢，长迷苍耳林。平生绝骑马，惴惴在临深。尚有能为者，千首日细吟。我知子不晦，其明在诸心。
戏友人寻访不出
作者：沈周
朝代：明

两山不见云遮眼，一犬独鸣花绕邻。敢去挥毫题午字，悔将握发望时人。墙匡寂寂高槐雨，门巷青青细草春。知子南还犹有兴，扁舟斜日弄芳蘋。
成趣亭
作者：沈周
朝代：明

旧闻淮上尚书府，别作陶翁成趣园。三匝菊松迂引径，两交梧竹暗通门。亭分啼鸟边头座，人倒飞华里许尊。莫信平原誇富贵，只凭幽雅继儿孙。
托嘉本初上人寄题灵谷寺
作者：沈周
朝代：明

帝阙东来灵谷寺，个中但少一寻师。千行松下当容杖，八德泉头尚欠诗。今日林惭应属我，旧时墩姓又从谁。轻缣淡墨追空影，白发真游未是迟。
抱孙
作者：沈周
朝代：明

干且丰隆骨更奇，白头喜抱此孙儿。十分事足惟些欠，不及婆婆眼见时。
拂水崖
作者：沈周
朝代：明

只有看山是胜缘，青鞋布袜且轻便。天收雨脚赊今日，我趁花时遣老年。绝壁云扶将堕石，豁崖风勒下奔泉。此来不愤空归去，旋搆新篇拣竹镌。
拙斋
作者：沈周
朝代：明

静者斋居惟抱拙，机心机事笑人忙。让他好手誇修凤，顾世多岐敢问羊。径草不除门自僻，林巢可掇鸟相忘。老予亦是无能者，筑圃何妨住隔墙。
拜岳武穆像
作者：沈周
朝代：明

松岭离离草露多，碧山高庙独嵯峨。天如未丧无三字，国自甘亡有一和。宛宛丹青尚生气，潸潸哭泣付悲歌。伍胥不合钱塘殁，又见前朝起后波。
拟一日复一日
作者：沈周
朝代：明

一日复一日，一朝复一朝。青春不用推，白发不待招。渐见襁者大，还催老辈凋。借问学仙侣，此关果谁超。神仙本冥冥，其言亦寥寥。独有姬孔业，天地同遥遥。
拣瓜词时提学公黜诸生貌寝者
作者：沈周
朝代：明

累累黄台瓜种者，欲求售碌碌买食。人择美弃其陋大，小各随形偏正亦。随生滋味在其中，包藏那得明君不。见贤妃臼头女又，不见贤相跛足子。呜呼貌取岂尽瓜，外陋安知中自美。愿华一脔请君尝，滋味分明为君死。
拨雨闷
作者：沈周
朝代：明

久雨我亦厌，涔涔落不公。下田何太滥，东海更群凶。道路沾濡际，干戈蹋茸中。楼台虚蜃气，波浪假鲸风。老者见不忍，高天诉曷通。掌杯虽拨闷，抑郁尚填胸。
拾遗纸感继南手墨
作者：沈周
朝代：明

乱苴初拾得，旧墨忍重披。继烛垂垂际，蒙尘漠漠时。楚王遗屣念，原妇故簪悲。掩卷山窗下，潸然老泪滋。
挂兰
作者：沈周
朝代：明

厚土赋草木，去土曷恃生。贞丛县孤荄，由天匪培成。愿学无根槎，不作粪壤英。令人仰高洁，绝地自欣荣。矫矫凌空仙，碧带侑紫琼。谁能亵佩纕，灵累空复情。德馨不可挹，夐含风露清。君子务超世，浅俗讪钓名。区区荆棘辈，下视莽纵横。
挽东禅信公
作者：沈周
朝代：明

匝顶霜根七十强，笑呵呵地佛心肠。掀翻赵老茶公案，踏破林仙酒道场。屋掩云萝秋榻净，经残松月夜窗凉。我来借宿今无主，还拟呼之在醉乡。
挽刘芝田
作者：沈周
朝代：明

老倦长游雪满颠，澄江归理旧芝田。侯门裹足无名刺，野店扶头有酒钱。扪虱正谈天下事，逢蛇忽忌梦中年。孤儿为问他时计，犹指床头《捭阖篇》。
挽吴元玉
作者：沈周
朝代：明

去年憔悴见京城，犹自题诗送我行。多酒未能无疾病，一郎何竟了功名。秖今孝义存人口，更后声光重墓铭。走拜无因致双泪，千峰落日大江横。
挽周原已医判
作者：沈周
朝代：明

扁舟只近问栖迟，玉树惊非旧见时。别后正忧如许瘦，讣来已尽此生期。世多不学番膺寿，天莫容官定有儿。头白老亲虽健在，封荣那塞丧明悲。
挽嘉定翟孝子允高
作者：沈周
朝代：明

烈火见者畏，不谋天下同。伊人燔庐菑，负母走焰中。临难切至情，全爱出至穷。天人斯通昭，寻熄从返风。金躯兹销化，孝闻不可终。可耻及泉誓，尚尔歌融融。
挽如公
作者：沈周
朝代：明

如老身无著，将来典醉乡。号他酒布袋，是个臭皮囊。积祸必自发，为生安可量。长眠当不醒，殊莫悟存亡。
挽屈处诚善写竹
作者：沈周
朝代：明

可庵不可作，昆山为之荒。将谓青琅玕，一夜遭折伤。其影落屏障，千家留墨光。墨以托竹命，人短竹自长。魂当附竹存，未分人琴亡。我来吊风雨，秋尽堂空凉。含情赋清篇，因之招凤凰。
挽张东海
作者：沈周
朝代：明

只合留君白玉堂，天教醉墨贲南荒。衰毛送老归来短，遗草随年化后长。几欲扁舟诉离别，竟成清泪作存亡。因寻旧寄闻鹃帖，人物伤心堕渺茫。
挽徐母马氏
作者：沈周
朝代：明

徐家阿母多慈训，懿德何惭白石刊。针眼未漫衣上线，胆膏犹腻手中丸。秋阴月掩都房橘，香木霜凋古畹兰。淀紫山头埋玉地，贤郎陟著泪汍澜。
挽方水云道士用东坡先生清虚堂韵
作者：沈周
朝代：明

学仙不就如炊沙，紫府著尔无閒衙。长生苦苦累唇舌，六十瞥眼风中花。江湖漂萍本无蒂，一囊书画东西家。虚谈火龙配水虎，岂见白蝠如乌鸦。惟于饮酒诧真趣，终身落魄犹苏葩。醉魔作祟病已剧，酒莫下咽惟需茶。长途昨夜忽观化，讣至空使吾胸挝。皮囊败坏秋草里，青山剑穴从谁爬。碧云黄鹤渺何许，矫首西睇令人嗟。我今随生亦随死，努力加饭辞餐霞。
挽沈东林廷佐
作者：沈周
朝代：明

乌纱天与老为容，白发知因病未笼。西序有攒俄殡雨，东林无树不悲风。酒边伛偻思遗象，诗里推敲失此翁。独剩吾家旧题竹，一般潇洒月明中。
挽沈明德二首
作者：沈周
朝代：明

青袍落魄众堪怜，每每科场让少年。原宪长贫还有病，渊明一火竟无廛。小篇绝笔留孤邸，半纸虚名付冷毡。魂忆西湖是归路，梅花月色尚依然。贫图斗禄老仍驱，以醉为生以醉殂。地下酒垆那复有，人间诗鬼不能无。千年未信归辽鸟，三匝空怜绕树雏。寄我诗篇成故物，每因开读便长吁。
挽沈明德二首·其一
作者：沈周
朝代：明

青袍落魄众堪怜，每每科场让少年。原宪长贫还有病，渊明一火竟无廛。小篇绝笔留孤邸，半纸虚名付冷毡。魂忆西湖是归路，梅花月色尚依然。
挽沈明德二首·其二
作者：沈周
朝代：明

贫图斗禄老仍驱，以醉为生以醉殂。地下酒垆那复有，人间诗鬼不能无。千年未信归辽鸟，三匝空怜绕树雏。寄我诗篇成故物，每因开读便长吁。
挽璋公
作者：沈周
朝代：明

璋老性灵澈，参扣不伺版。学苦行亦坚，心舒语还简。昂昂如乔松，秀色照人眼。八旬尚健步，有杖倩人撰。俄传疾不出，不意竟绝馔。往顾问云何，示别作微潸。答曰生我寓，死为生所限。限极我何留，何惜复何戁。举手道谢谢，言下仍发莞。所究亦超然，世迹空一刬。旋踵即溘然，急若丸走阪。此老今已无，千辈莫一拣。重来但虚堂，寒影照灯？。门前挲椤树，风叶何反反。
挽璋公
作者：沈周
朝代：明
体裁：古风

璋老性灵澈，参扣不伺版。学苦行亦坚，心舒语还简。昂昂如乔松，秀色照人眼。八旬尚健步，有杖倩人撰。俄传疾不出，不意竟绝馔。往顾问云何，示别作微潸。答曰生我寓，死为生所限。限极我何留，何惜复何戁。举手道谢谢，言下仍发莞。所究亦超然，世迹空一刬。旋踵即溘然，急若丸走阪。此老今已无，千辈莫一拣。重来但虚堂，寒影照灯�。门前挲椤树，风叶何反反。
挽程宫詹
作者：沈周
朝代：明

高官博学何辞諻，顷疾长殂可悼嗟。君子不知蝇有恶，小人安信玉无瑕。圣明浩浩汤除网，睽极茫茫鬼载车。归把遗文殉深葬，看从地下发光华。
挽范老
作者：沈周
朝代：明

双目冥冥与气沉，有何牵挂子孙心。解骖谁补无从泪，就布聊为不足衾。破屋秋风茅把尽，孤坟落日水声深。老奴封土辞归后，安得松楸作树林。
挽虎丘简书记
作者：沈周
朝代：明

诗折病中身，苦吟终损神。青山见在世，白发过头人。花落三泉雨，云荒万顷春。惟馀石上竹，消瘦似清真。
挽陈育庵
作者：沈周
朝代：明

不见先生系所思，交游何地觅襟期。坐来忽化身无病，传是成仙我亦疑。剥啄药瓢偷鹤嘴，缄縢诗草付蛛丝。遥吟旧寄皆珠贝，只恐能飞物亦奇。
挽韦大年
作者：沈周
朝代：明

孝义更文章，山林隐德光。青春贤者短，白发鄙夫长。无后心不死，有琴人并亡。润州如少润，玉树殒新霜。
支硎山麓逢杨君谦
作者：沈周
朝代：明

林溪相值夕阳边，迹似无官意有仙。高笠冒云宜我画，小词磨石信僧镌。山逢佳处肩随轿，眼落閒时袖出编。随后担夫亦殊俗，花筐酒榼两头县。
支遁庵
作者：沈周
朝代：明

千载支郎此说经，寒泉幽涧尚纵横。莺花浪示春声色，水月犹通佛性情。嵌石半龛苔寄迹，空庭一个鹤留名。许询同化无同调，只有溪山照眼青。
放生池上晚坐
作者：沈周
朝代：明

风来水面细细，月下城角徐徐。怪是放生池上，有人临晚罾鱼。
散木高居图赠吴元璧
作者：沈周
朝代：明

旧有茅堂依散木，挂冠于此寄高风。鹿柴山水新图里，蚁国功名昨梦中。闭户著书今日始，拿舟问字远人通。黄州到了休重说，桑梓斜阳看醉翁。
文宗儒在告
作者：沈周
朝代：明

功名大欲渊，取之无一足。朝廷曷忌吝，贤达岂尽禄。投林先机鸟，清昼托昏宿。亲知唁早计，风雨顾茆屋。关门待白发，岁月在松竹。逍遥风尘表，昨梦破荣辱。尚有旧藏书，坐课诸子读。
文温州寄凤尾蕉
作者：沈周
朝代：明
体裁：七言律诗

郑重移根过岭来，向阳墀上择宜栽。叶攒碧柄参差长，幅破青緌细琐裁。心雨拔簪鳌戍削，尾风摇扇凤毰毸。森然独昌寒窗雪，不似芭蕉一夜摧。
文湖州竹枝
作者：沈周
朝代：明

笑笑先生有遗竹，翛然画法妙兼书。千竿水石秋容合，一卷风云墨色虚。剪伐已逃渔具外，收藏今保袜材馀。他人敢夺王家物，旧好重脩君子居。
斋居燕坐
作者：沈周
朝代：明

斋居过雨净，燕坐意良惬。习习风吹襟，引酒独浅歃。劝饮何所有，蕉袖舞长叶。悦目何所有，栀靥笑素颊。妒帏了无禁，得得自姬妾。妄境一粲破，真乐从酒摄。真妄俱茫然，且作庄生㗳。
斗鸡
作者：沈周
朝代：明

两势当场备纵擒，自家勇敢果谁临。胜时固有昂然气，挫者都无砺乃心。毛锦纷披泥迹污，冠英潦倒血痕深。老夫罢与人争席，戏倚閒窗看斗禽。
新栽牡丹开迟有作
作者：沈周
朝代：明

烂漫东邻醉牡丹，也持杯酒待花看。却疑有为偏教慢，亦料终开底作难。贵介莫游知地僻，美人初聘怯家寒。我无羯鼓相催发，祗撚吟髭日凭阑。
新燕
作者：沈周
朝代：明

今年见新燕，犹似去年见。主人头发白转多，只有乌衣不曾变。年去年来来不差，分明记得主人家。柴门大开风满屋，飞出飞入随杨花。君不见相国门前车马塞，一朝去相车马寂。车马寂，草萋萋，燕子还来梁上栖。
方方壹画
作者：沈周
朝代：明
体裁：七言绝句

琵琶岭上丹经熟，海岳庵头墨法真。草树依然黄鹤远，江南思煞末归人。
方水云过竹居
作者：沈周
朝代：明

翩然学仙子，浮游大江东。落落三年间，始喜一再逢。皎皎衣白葛，峨峨戴芙蓉。造我脩竹下，自开床头瓮。笑歌杯酌次，扬声动泠风。劝我事至道，玄默与天通。欲学知不易，衰颜无故红。明朝返笙鹤，无方追往踪。
方道士还冶城
作者：沈周
朝代：明

僧顺尝有言，惠不在天上。但行即须到，此气何勇壮。水云黄冠流，诗酒发清旷。十年落东海，故国隔西望。亦云自不归，要去谁我障。配顺足有馀，天地纳豪放。今日金昌亭，风紧秋叶荡。留亦无不从，去亦无所怅。吸我白玉钟，仰面月相向。酣歌一掉首，云鸾渺仙仗。
无酒
作者：沈周
朝代：明

山桃乱开红欲然，我宜赏之无酒钱。十常九事意不惬，百又五日春堪怜。谁家竹叶赊烂醉，满眼花枝笑醒眠。何消苦苦仰司业，便可烧茶随玉川。
无锡沈宗贵存耕翁之仲子自弱冠侍翁至余家余年十三见先父以诗画赠存耕经四十九年尚存宗贵所观感而赋此
作者：沈周
朝代：明

少别老逢情更真，中经四十九年春。青山昨日先君迹，白发而今我辈人。世数交游诗作證，话生感慨酒淹巡。旁观莫怪多留恋，求旧原非一面新。
早兴
作者：沈周
朝代：明

清霜被群叶，青黄纷委地。病肌粟朝寒，烘背俟阳气。深坐聊展卷，眊氉怯细字。岁月递吾老，不谓易以至。盛衰理自然，微吟不成嘅。
早起偶书
作者：沈周
朝代：明

秋早耿不寐，起视天苍凉。鲜霞凝高宇，随日赋采光。露气浮草木，流润及衣裳。人事颇无接，怀澄知虑忘。
星堕
作者：沈周
朝代：明

惟己酉十月，五日立冬始。
鸡后涉黎明，寤者稍稍起。
有星流西北，而从东南止。
其大如车轮，蓬然曳长尾。
撒星更抛焰，遗落相蕊蕊。
其光白中黄，烛地以昼比。
行旅尽惊仆，吠犬鸣鹜雉。
堕地如炮声，引响久未已。
床闼皆簸撼，约闻三百里。
七月尝示异，不意复有此。
瞥过视莫谛，堕处曷究拟。
至地当有化，其形当何似。
其堕当何曜，其罚当何理。
窃谓经与纬，堕一天缺纪。
无乃金火余，其气互合耳。
余衍固非正，谪罚自有旨。
灾祥付茫茫，不敢扣太史。
星堕
作者：沈周
朝代：明

惟己酉十月，五日立冬始。鸡后涉黎明，寤者稍稍起。有星流西北，而从东南止。其大如车轮，蓬然曳长尾。撒星更抛焰，遗落相蕊蕊。其光白中黄，烛地以昼比。行旅尽惊仆，吠犬鸣鹜雉。堕地如炮声，引响久未已。床闼皆簸撼，约闻三百里。七月尝示异，不意复有此。瞥过视莫谛，堕处曷究拟。至地当有化，其形当何似。其堕当何曜，其罚当何理。窃谓经与纬，堕一天缺纪。无乃金火馀，其气互合耳。馀衍固非正，谪罚自有旨。菑祥付茫茫，不敢扣太史。
春归曲
作者：沈周
朝代：明

今朝三月三十日，问春果是明朝归。春归当向何处去，春亦不言花乱飞。东家蝴蝶已无赖，强逐游丝扬落晖。青楼粉暗女子嫁，朱门鸟啼宾客稀。春一去，万事非。临岐更把一杯酒，愁见墙头梅子肥。
春晴出游
作者：沈周
朝代：明

天宇及轩霁，品物各华研。清般约同侪，络醑仍击鲜。展酌临芳树，鸣琴参笑言。促羽酬良辰，迅光不长延。请看刘伶坟，酹之莫达泉。
春水船
作者：沈周
朝代：明

我爱君家春水船，江湖已赋卜居篇。不凭寸地可作屋，尽住清溪无税钱。凉月荡人檐影下，晚波跳梦枕屏前。便从画舫斋中看，鸂鶒鸬鹚相对眠。
春江
作者：沈周
朝代：明

爱杀春江日夜流，有人结屋住江头。门前钓石临黄鹤，床下鱼波洗白鸥。未识何年变春酒，且将吾道付沧洲。天光月色溶溶地，更好凭虚著小楼。
春草
作者：沈周
朝代：明
体裁：古风

春草不间生，千里无绝岐。客子畏远行，见草愁复滋。草莫为愁生，却被愁相累。如何踏青人，晴芳媚珠翠。
昭君怨和沈工侍韵
作者：沈周
朝代：明

分入深宫无出时，单于今日见蛾眉。干戈信仗蛾眉息，甘让他人买画师。
晏起
作者：沈周
朝代：明

水漫湖田雨漫村，家贫只好不开门。诗书衣食外无德，天地君亲中是恩。马失未须论得失，楚存何可卜亡存。百千世故都休问，且把心耕教子孙。
晓窗为明上人赋
作者：沈周
朝代：明

一个山窗漏幻尘，棂棂白映纸痕新。岂无夜半闻钟者，犹有天明做梦人。自闇闇中劳摸索，到堂堂处弄精神。我今更与作转语，推去关来总任真。
晚出过邻家小酌
作者：沈周
朝代：明

两旬方一出，门外事纷拿。鱼促春波浅，鸟争林日斜。老夫倾竹叶，稚子捉杨花。小坐聊乘兴，犹堪感物华。
晚坐
作者：沈周
朝代：明

春残尚絮袍，林屋气萧骚。白日若不夜，人生亦太劳。泥花方失势，雨笋漫争高。小酌仍观物，新醅惬老饕。
晚步
作者：沈周
朝代：明

西林聊独步，树树已栖鸦。童笈归村校，渔船聚酒家。玉痕云映月，红缬水明霞。此景偏留恋，衰年类日斜。
暑中写雪图
作者：沈周
朝代：明

六月添衣唤僮子，自画雪图茅屋里。玉花出笔飞上树，惨澹阴山无乃是。老生放笔还自笑，颠倒炎凉聊戏尔。门前有客来借看，满眼黄尘汗如雨。
暗纺词
作者：沈周
朝代：明

贫家纺妇夜妨纱，无油点火暗摇车。纺多手熟不劳力，眼虽不见手明白。车摇摇兮夜迢迢，今夜不作无明朝。来图织布且换米，早粥在锅浑舍喜。富家烧蜡满堂红，弹丝调竹喧春风。纺车嘈嘈只隔壁，苦乐两声何不同。
暮投承天习静房与老僧夜酌复和清虚堂韵一首
作者：沈周
朝代：明

临昏细雨如撒沙，城中官府已散衙。空林古寺叶满地，墙角仅见山茶花。系舟未稳促沽酒，布帘尚曳河西家。老僧开门振高木，宿鸟续续番鸱鸦。松寮竹榻古且静，人影凌乱灯含葩。殷勤小行颇展敬，酾酒莫及先烹茶。更添香炷侑清啜，坐久不觉蒲牢挝。三杯破冻聊尔耳，俗虑脱臆如人爬。浮生岁月聚散过，抚事感老徒兴嗟。净方频来亦夙契，敢惜片语偿烟霞。
暮春登虎丘
作者：沈周
朝代：明

独信微吟人不知，山花满地悔来迟。久支绿树阴中杖，仰辨丹崖缺处诗。日有閒缘游始胜，老无健步出非宜。一回到此一回少，怕近清泉见鬓丝。
曹廷仪哭其师陈味芝墓
作者：沈周
朝代：明

方寸千里心，三年存义丧。淮阳一掬泪，不顾吴云长。此泪久不落，自子忽浪浪。嗟哉弯弓辈，掩面在道傍。
月夕汲虎丘第三泉煮茶坐松下清啜
作者：沈周
朝代：明

夜扣僧房觅涧腴，山童道我吝村沽。未传卢氏煎茶法，先执苏公调水符。石鼎沸风怜碧绉，磁瓯盛月看金铺。细吟满啜长松下，若使无诗味亦枯。
月溪
作者：沈周
朝代：明

月为大家物，何独此溪有。千溪一溪月，同光无薄厚。惟是溪上人，雅与月相偶。君于此溪外，他月能识否。逍遥见在境，此月随所取。低头弄清华，白璧落吾手。尚呼酒酹之，溪月我三友。
月航
作者：沈周
朝代：明

两头箫鼓游明月，溯此清光拉柁开。信我船中都载却，从何水上又浮来。南飞乌鹊惊鸣榜，旁跃鱼龙触洗杯。败兴笑他千里雪，有人空去复空回。
有所思
作者：沈周
朝代：明

人生何以悲，悲在生别离。音尘无通日，相见当何时。夜风吹林柯，误君来庭墀。达旦耿未寐，因之有所思。
有竹庄赏月
作者：沈周
朝代：明

烂拥银盘草屋东，白头相赏两三翁。青天不老人自老，明月正中秋亦中。怪底有娥因药误，谋诸无妇恐尊空。百年各愿身强健，此夜年年此燕同。
望月思亲为韦谧作
作者：沈周
朝代：明

韦郎五岁失其母，恃有父存未知苦。长来见父不见母，入地欲求地无户。仰天见缺月，似我独见父。明朝又是月圆时，死者安能复如此。尝尝见月便断肠，天或哀怜为风雨。
望洋亭为李知州赋
作者：沈周
朝代：明

海上高城压广洋，新亭东眺眼苍茫。白滔万里登临近，青并三山指顾长。岁久鱼龙扶地轴，秋清雕鹗送天光。邦侯戾止威明肃，约束阳侯不敢狂。
朱泽民山水
作者：沈周
朝代：明

睢阳老人营丘徒，意匠妙绝绝代无。为留清气在天地，便就片纸开江湖。长松落叶风细细，幽构萦萝倚江住。壁虎书鱼荡水光，老屋疏茅通雨气。老人不归空北山，芳杜春风应厚颜。微官缚人万事拙，安得浮云相往还。宦海黄尘迷白发，云壑风泉清入骨。思家看画方兀然，叫落西窗子规月。
李司成至
作者：沈周
朝代：明

诗书礼乐贤关长，贫贱农桑老境人。久荷清篇留卷轴，又惊高谊动车轮。梅花欢喜当檐笑，柳色殷勤满眼春。鸡黍不嫌随草具，斯文一味觉情真。
杏林书舍为戚宗式赋
作者：沈周
朝代：明

设教开医沸一堂，君家父子为仁忙。松梢露碧临窗砚，杏树华红隔水庄。买药僮归门夜月，挟书生散路斜阳。成才起死心相等，用世谁如此计长。
杏花
作者：沈周
朝代：明

半抱春寒薄染烟，一梢斜露曲墙边。东家小女贪妆裹，听买新花破晓眠。
杏花燕子
作者：沈周
朝代：明

杏花初破处，新燕正来时。红雨里飞去，乌衣湿不知。
杜东原先生入乡贤祠
作者：沈周
朝代：明

节孝公然当祀典，千年香火见斯人。莫由贵子能为地，却信穷儒自致身。标榜令名贤者位，追陪诸老德之邻。奉歌斐语林堂靖，再拜祗迎飒有神。
杨氏义塾
作者：沈周
朝代：明

老重诸孙教，还推与众同。就于家有塾，顾自我求蒙。买读书金白，供炊廪粟红。四方皆竞利，此地有文翁。
杨花二首
作者：沈周
朝代：明

扑面吹衣雪点晴，乱纷纷地亚夫营。借风为力终无赖，与水何缘却托生。看雀啅金新蕊破，爱蜂撩玉小团轻。踏歌女子空连臂，唤不归来信薄情。恃何颜色漫狂颠，虽取花名未敢怜。寒士衣裳思挟纩，相公帘幕欲漫天。吹嘘不起春泥上，撩乱无端老鬓边。一种当门小儿子，傍风因日弄轻圆。
杨花二首·其一
作者：沈周
朝代：明

扑面吹衣雪点晴，乱纷纷地亚夫营。借风为力终无赖，与水何缘却托生。看雀啅金新蕊破，爱蜂撩玉小团轻。踏歌女子空连臂，唤不归来信薄情。
杨花二首·其二
作者：沈周
朝代：明

恃何颜色漫狂颠，虽取花名未敢怜。寒士衣裳思挟纩，相公帘幕欲漫天。吹嘘不起春泥上，撩乱无端老鬓边。一种当门小儿子，傍风因日弄轻圆。
杨花曲
作者：沈周
朝代：明

江上杨花撩乱飞，随郎马蹄点郎衣。杨花飞多还堕地，郎去遥遥何日归。郎归不归任郎意，但是家书无寄处。愿栽杨树绕天涯，明年见花郎忆家。
杨起东出观陈氏旧藏张长史春草帖韩干马图
作者：沈周
朝代：明

千年健在凭谁抹，神骨依然肉尚多。此马于今不须问，伤哉其奈主人何。纸影依微墨色明，颠翁气骨尚峥嵘。家家门户春风到，此草从来不世情。
杨起东出观陈氏旧藏张长史春草帖韩干马图·其一
作者：沈周
朝代：明

千年健在凭谁抹，神骨依然肉尚多。此马于今不须问，伤哉其奈主人何。
杨起东出观陈氏旧藏张长史春草帖韩干马图·其二
作者：沈周
朝代：明

纸影依微墨色明，颠翁气骨尚峥嵘。家家门户春风到，此草从来不世情。
松卷为德韫弟作
作者：沈周
朝代：明

老夫平生负直气，欲一发泄百不遂。隐居只作木彊人，设仕亦为彊项吏。白头突兀尚不平，托之水墨见一二。豪来写松三百株，一一长身拔于地。只嫌纸短手局缩，腕间风雨生苍翠。东园阿弟看落笔，神惊眼骇走魑魅。堂中宛宛开徂徕，不知老兄作游戏。夜来明月夺江光，满卷飞蛟称怪事。今年大潦苦浸淫，根柢自高当不忌。根柢自高当不忌，区区草木皆憔悴。
松庭对雪
作者：沈周
朝代：明

三白触眼喜欲颠，天王继统新改年。岂天厌恶下土浊，以此雪之同皎然。光照明堂纳祥瑞，一平天下知其权。疾而蒙藏能过厚，卑而令高如进贤。先时上帑宝珠玉，今恣四野开琼田。何须聚敛自委积，过而不拾贪夫悛。先时豺虎横食人，空山忍饥今可怜。威能挟天已阘茸，势可炙手还？蜷。老夫忍冻亦惯事，草庐安抱牛衣眠。庭前孤松有喜色，要与老夫相作缘。
松庭对雪
作者：沈周
朝代：明
体裁：古风

三白触眼喜欲颠，天王继统新改年。岂天厌恶下土浊，以此雪之同皎然。光照明堂纳祥瑞，一平天下知其权。疾而蒙藏能过厚，卑而令高如进贤。先时上帑宝珠玉，今恣四野开琼田。何须聚敛自委积，过而不拾贪夫悛。先时豺虎横食人，空山忍饥今可怜。威能挟天已阘茸，势可炙手还�蜷。老夫忍冻亦惯事，草庐安抱牛衣眠。庭前孤松有喜色，要与老夫相作缘。
松谷
作者：沈周
朝代：明

幽寻仙地漫托隐，饱啖神苓差胜荤。树老与人千岁得，山空无物两崖分。静知夜半传清籁，虚爱春深纳白云。扫却鸣驺不容迹，日长惟有鹤为群。
松阴清梦图
作者：沈周
朝代：明

既醉二百杯，坐荫两松树。神凝睫自交，心冥气斯聚。超彼世网外，悠悠寻太素。生寓大梦宅，何尝限寐寤。黑甜本无迹，怪自我笔露。传之一千年，亦可示梦具。
枇杷
作者：沈周
朝代：明

谁铸黄金三百丸，弹胎微湿露漙漙。从今抵鹊何消玉，更有饧浆沁齿寒。
枕头曲
作者：沈周
朝代：明

少女重青鬓，膏掠不停手。临镜时再三，呼人问妍丑。西家有寡妻，日日待白首。
林堂杂咏
作者：沈周
朝代：明

再拜逢迎觉不便，迟迟筋力且衰年。林堂看雨开春酌，午枕便风夺夜眠。收蜜买茶供岁计，晒书烘画合閒缘。交游往往通朝报，荣辱升沈一惘然。
林居病怀
作者：沈周
朝代：明

老去不信老，自然筋力疏。忙缘一懒送，病发十朝梳。扫地风还叶，开窗月晒书。秋虫不解静，干聒夜凉初。
柳孺人夫坐事身家俱籍入后放归
作者：沈周
朝代：明

再造男儿事，区区属妇人。时当初涉难，产入亦俱身。心绝寒灰后，恩回朽木春。嗣禋牲豆洁，复夺鹊巢新。岂谓□无政，犹闻与乱臣。柳门存一脉，蔗境脱千辛。今已不可作，潜光在翠珉。
树下独坐
作者：沈周
朝代：明

梳懒只被发，逍遥惟任真。清朝坐茂树，好鸟鸣芳春。乐意偶关物，天机难语人。将诗欲描写，腐烂不能神。
栽玉兰
作者：沈周
朝代：明

玉莲小朵天香树，紫石阑前带雨栽。自笑老人无料量，要将年纪待花开。
桂花
作者：沈周
朝代：明

高攀才子沾衣绿，争插佳人压鬓黄。谁向蟾宫分得种，年来人月满庭芳。
桃源图
作者：沈周
朝代：明

君不见姬周宽仁天下归，又不见嬴秦猛德天下离。秦人避秦秦不知，人既移家秦亦移。移家去，桃源住，万树桃花塞行路。楚人吹起咸阳炬，何曾烧着桃源树。老翁尚记未焚书，诸孙尽种无租地。自衣自食自年年，扰无官府似神仙。一时落赚渔郎眼，犹怪为图与世传。
桐村小隐诗和韵
作者：沈周
朝代：明
体裁：五言律诗

不烦王录事，结屋自深村。静觉道心苦，老嫌人事繁。书鱼登竹几，酒蚁落匏尊。几个梧桐树，秋来叶满门。
桥东
作者：沈周
朝代：明

桥东未与东桥异，问讯何劳锦里翁。剪取竹竿渔具足，拨开荷叶酒船通。独临秋水人摇月，漫送清歌树引风。常笑西邻忧不足，白头心事竟谁同。
梅庵僧号
作者：沈周
朝代：明

老僧开个岁寒坊，百树梅花万玉行。色落空门空是色，香成妙果妙闻香。人无入处云遮路，夜不开窗月到床。他日大方参了义，碎中求核也须忙。
梅花二首
作者：沈周
朝代：明

莫嫌踪迹发寒穷，南国生涯论首功。道体不彰存白贲，心仁有造属黄中。隔烟如梦微微月，临水无言脉脉风。高尚难招我难远，为君频过小桥东。寂寂疏林满地苔，自知溪径不容媒。沈郎太瘦亦复耳，范叔一寒如此哉。漫有心肠竟何与，本无颜色不须猜。老夫气味颇同致，岁晚相逢笑口开。
梅花二首·其一
作者：沈周
朝代：明

莫嫌踪迹发寒穷，南国生涯论首功。道体不彰存白贲，心仁有造属黄中。隔烟如梦微微月，临水无言脉脉风。高尚难招我难远，为君频过小桥东。
梅花二首·其二
作者：沈周
朝代：明

寂寂疏林满地苔，自知溪径不容媒。沈郎太瘦亦复耳，范叔一寒如此哉。漫有心肠竟何与，本无颜色不须猜。老夫气味颇同致，岁晚相逢笑口开。
梅花道人临东坡风筱
作者：沈周
朝代：明

东坡先生好游戏，壁上写竹如写字。三竿两竿袅风翠，却有渭川千亩势。题诗执烛倩官奴，白发红妆两无忌。不应诬我抱节君，何尝解舞腰肢媚。先生调笑皆文章，顾与节君生贲光。千年故事白石在，梅庵载翻新墨香。捕风捉影老手健，凤骇鸾惊秋月凉。我今拭目艮会堂，尚疑耘老亭中央。今人古人不相见，遗迹宛然人未亡。
梅花道人墓
作者：沈周
朝代：明
体裁：五言律诗

梅花空有塔，千载莫欺人。草證�光妙，山遗北苑真。短碑深刻字，古橡未回春。欲吊谁为伴，秋塘老白蘋。
梅雪图戏陈廷璧
作者：沈周
朝代：明

梅雪翁，清而穷，名阶利窟谁与翁作引，书林翰苑自许翁相通。硬黄搰，拓盘鼓，雪茧习习摹尊钟。老年好古心独少，墨乌衫袖犹儿童。自言书法即画法，虽不能画颇知其理同。邕分斯篆数投我，聊博纸上青芙蓉。得之欣然便卷去，不待题识疾走飞秋蓬。正如意不在酒，在乎山水中，风流欲拟欧阳公。今朝雪落号北风，冻指屈缩为蛰虫。翁来彊要图所号，趁此梅清雪淡天为容。传神正须及此际，吹火烘砚松枝红。亦云要诗写雪空，长句扫破寒云重。笑翁爱诗真怪事，无乃齐人知瑟工。兴来为翁放手作，珠光玉色开深冬。图成诗就雪未霁，西湖剡曲略见依微踪。我不知翁在画、翁在诗，诗中画中亦各有此翁。请翁请翁归去问梅雪，我诗与画谁雌雄。
梦谢人授鹿角胶记莫全篇寤而足此
作者：沈周
朝代：明

毛龙顶上红茸茁，三尺珊瑚长仙蘖。根贯神？不可折，扣中五音发清越。农皇笑以金刀截，骨解支分寸成节。湘以玄水桑火爇，七日鼎中缄鬼血。天精地髓转作□，补我玉堂温不热。试之匕许膏吻舌，酥饴停调气馥烈。便尔小活亦大耋，更三千年等一瞥。
梦谢人授鹿角胶记莫全篇寤而足此
作者：沈周
朝代：明
体裁：古风

毛龙顶上红茸茁，三尺珊瑚长仙蘖。根贯神�不可折，扣中五音发清越。农皇笑以金刀截，骨解支分寸成节。湘以玄水桑火爇，七日鼎中缄鬼血。天精地髓转作□，补我玉堂温不热。试之匕许膏吻舌，酥饴停调气馥烈。便尔小活亦大耋，更三千年等一瞥。
梦鹤
作者：沈周
朝代：明

听鹤仙人骑鹤去，后人思鹤已冥冥。九皋音响尚在梦，百世子孙还姓丁。露枕触心秋欲警，月轩滋泪夜初醒。周公谁谓吾不复，瘦影依稀风满庭。
梨花
作者：沈周
朝代：明

瑩白姿容谢粉铅，不教酒洗自婵娟。日华暖抱溶溶雪，月影凉生淡淡烟。深锁春愁归院后，静思晓梦凭阑边。那堪扫地东风恶，抹摋清明又一年。
梨花
作者：沈周
朝代：明
体裁：七言律诗

莹白姿容谢粉铅，不教酒洗自婵娟。日华暖抱溶溶雪，月影凉生淡淡烟。深锁春愁归院后，静思晓梦凭阑边。那堪扫地东风恶，抹摋清明又一年。
楚江秋晓卷三首
作者：沈周
朝代：明

天连湘汉水悠悠，水色微茫接素秋。残月已沈三国恨，乱云初散九疑愁。南方流落身将老，西候萧条客倦游。欲采蘋花恨无伴，美人迢递隔沧洲。葭菼苍苍白露时，萧条江色带微晖。平沙雁逐寒潮起，野树鸦随乱叶飞。渐见九溪如练净，尚怜三户似星稀。不堪昨夜南游客，愁向西风忆授衣。梦回江上算秋程，水影迢迢积渐明。落木西风连鄂渚，乱山高浪隐湓城。钟边野寺经僧起，霜里孤帆估客行。往事独悲前席误，不从贾谊问苍生。
楚江秋晓卷三首·其一
作者：沈周
朝代：明

天连湘汉水悠悠，水色微茫接素秋。残月已沈三国恨，乱云初散九疑愁。南方流落身将老，西候萧条客倦游。欲采蘋花恨无伴，美人迢递隔沧洲。
楚江秋晓卷三首·其三
作者：沈周
朝代：明

梦回江上算秋程，水影迢迢积渐明。落木西风连鄂渚，乱山高浪隐湓城。钟边野寺经僧起，霜里孤帆估客行。往事独悲前席误，不从贾谊问苍生。
楚江秋晓卷三首·其二
作者：沈周
朝代：明

葭菼苍苍白露时，萧条江色带微晖。平沙雁逐寒潮起，野树鸦随乱叶飞。渐见九溪如练净，尚怜三户似星稀。不堪昨夜南游客，愁向西风忆授衣。
樊节推十二马歌
作者：沈周
朝代：明

樊侯卷子尺一悭，谁能卷里开天闲。应闲有骏数十二，生气流溢鲛绡间。首尾一疋魏公倡，子雍一疋未敢望。子明十疋汗且奔，总不能超魏之上。骅骝騄駬世岂无，盐车轣辘嗟已瘏。我今自是相牛夫，空倚精神来按图。图中举肥传干肉，骨格全无臕拥玉。尾丝不动委长云，饱腹日撑三斗粟。圉人持控莫敢骑，奉养知为骖乘姿。呜呼地用须真马，千里当教试蹄下。
次匏庵雨中留宿
作者：沈周
朝代：明

野水浮云荡夕光，仙舟两宿古溪傍。清篇感旧频翻韵，浊酒谋邻载过墙。烛跋不知春夜久，雨声如为故人长。卫家剪韭今传美，他日宁无有竹庄。
次天全翁雪湖赏梅十二咏
作者：沈周
朝代：明

台垣赐老荷君王，山上篮舆湖上航。如此湖山昼游地，梅花开遍客还乡。少在城中多在乡，寻梅犹抵候朝忙。新诗似与梅相约，诗到成时梅恰香。不是春愁鹤发翁，风流人物义熙中。遥知觞味清游处，小笔湖山似欠侬。重峦叠叠水湾湾，雪舫寻春醉未还。因省玉堂为客夜，如今不似梦中山。绿尊沽酒出春城，春日寻梅湖上行。闻道冲风又冲雪，旁人不识醉翁情。一代文章百代名，鼎司纶阁已忘情。近来熟理农桑计，似谪江南作稼卿。湖上寻诗舟去稳，尊前赏雪酒行迟。优游正是居东日，自遣春风人不知。梅扑玉缸春酒开，雪湖山水重徘徊。风流旧属林君复，人道先生是载来。泛雪吴航胜月槎，深深杯色照银沙。寒梅钟得平生爱，重是江南第一花。玉树瑶山画里看，乾坤不似酒壶宽。醉来草圣三千纸，漫使人惊索幼安。清游不放酒杯空，雪共梅花落酒中。玉带朱衣有仙骨，画船更在水晶宫。黄帽归舟且莫催，雪山留客好衔杯。梅花况是堪题咏，今夜春城判不回。
次天全翁雪湖赏梅十二咏·其一
作者：沈周
朝代：明

台垣赐老荷君王，山上篮舆湖上航。如此湖山昼游地，梅花开遍客还乡。
次天全翁雪湖赏梅十二咏·其七
作者：沈周
朝代：明

湖上寻诗舟去稳，尊前赏雪酒行迟。优游正是居东日，自遣春风人不知。
次天全翁雪湖赏梅十二咏·其三
作者：沈周
朝代：明

不是春愁鹤发翁，风流人物义熙中。遥知觞味清游处，小笔湖山似欠侬。
次天全翁雪湖赏梅十二咏·其九
作者：沈周
朝代：明

泛雪吴航胜月槎，深深杯色照银沙。寒梅钟得平生爱，重是江南第一花。
次天全翁雪湖赏梅十二咏·其二
作者：沈周
朝代：明

少在城中多在乡，寻梅犹抵候朝忙。新诗似与梅相约，诗到成时梅恰香。
次天全翁雪湖赏梅十二咏·其五
作者：沈周
朝代：明

绿尊沽酒出春城，春日寻梅湖上行。闻道冲风又冲雪，旁人不识醉翁情。
次天全翁雪湖赏梅十二咏·其八
作者：沈周
朝代：明

梅扑玉缸春酒开，雪湖山水重徘徊。风流旧属林君复，人道先生是载来。
次天全翁雪湖赏梅十二咏·其六
作者：沈周
朝代：明

一代文章百代名，鼎司纶阁已忘情。近来熟理农桑计，似谪江南作稼卿。
次天全翁雪湖赏梅十二咏·其十
作者：沈周
朝代：明

玉树瑶山画里看，乾坤不似酒壶宽。醉来草圣三千纸，漫使人惊索幼安。
次天全翁雪湖赏梅十二咏·其十一
作者：沈周
朝代：明

清游不放酒杯空，雪共梅花落酒中。玉带朱衣有仙骨，画船更在水晶宫。
次天全翁雪湖赏梅十二咏·其十二
作者：沈周
朝代：明

黄帽归舟且莫催，雪山留客好衔杯。梅花况是堪题咏，今夜春城判不回。
次天全翁雪湖赏梅（四首）
作者：沈周
朝代：明

重峦叠叠水湾湾，雪舫寻春醉未还。因省玉堂为客夜，如今不似梦中山。
次韵天台陈勉卖痴呆四绝·其三
作者：沈周
朝代：明

空卖呆儿又卖痴，拦街都是要乖儿。通身一具痴呆骨，抖擞将他换与谁。
正月十五日送三女归史氏
作者：沈周
朝代：明

春王正月及佳期，送汝登车甫结缡。累重忽轻心自喜，爱深将别意还悲。逞妆莫漫求珠翠，善事须亲到帚箕。孝顺由来宜妇道，尊嫜况我旧相知。
正月四日喜许氏女得甥
作者：沈周
朝代：明

汝寡无丁男，托命惟一女。活世真废人，盲瘖无乃是。今年女有育，正月利弧矢。乃是四日生，六日方闻喜。得报讶其迟，隔县本非迩。老夫笑满面，贺汝似得子。他人视则甥，在汝则子比。缘情遂亡分，慰眼并遗氏。在我固称弥，因汝喜切已。妇人曷持家，嫠茕粗有恃。身后飨粢盛，其气尚有以。汝夫在地下，不为敖氏鬼。譬如委霜草，今为春风起。复如涸沟鱼，一夜漫春水。只忧不曾生，既生长易矣。便须买书本，教自孩提始。成人无他图，读书而已耳。
水村图
作者：沈周
朝代：明

鱼庄蟹舍一丛丛，湖上成村似画中。互渚断沙桥自贯，轻鸥远水地俱空。船迷杨柳人依绿，灯隔蒹葭火映红。全与吾家风致合，草堂曾有此愚翁。
水闷
作者：沈周
朝代：明

破屋如舟只浮住，茫茫鱼鳖是比邻。频年大块无乾土，何处巢居著老身。万顷汞田春涝富，数声雷腹晓餐贫。诗书不饱还堪遣，开卷时时感昔人。
永乐初给事姚伯善采木广右被瘴客死殡及六十年至其孙榛鹤始克归葬先兆作诗记之·其十
作者：沈周
朝代：明
体裁：句

呜呼二子者，颓俗亦可兴。
永乐初给事姚伯善采木广右被瘴客死殡及六十年至其孙榛鹤始克归葬先兆作诗记之·其十
作者：沈周
朝代：明

呜呼二子者，颓俗亦可兴。虞山若增高，琴川若增长。
永乐初给事姚伯善采木广右被瘴客死殡及六十年至其孙榛鹤始克归葬先兆作诗记之·其十一
作者：沈周
朝代：明

虞山若增高，琴川若增长。
汎月辞
作者：沈周
朝代：明

川之迥兮澹无风，月初出兮露横空。汎楼船兮川上弄，明月兮川中鼓兰。桨兮扬彼素波光，出没兮复见星河。清歌激兮觞屡进，夜未央兮欢乐多。欢乐多兮百忧释，百忧释兮除疢疾。除疢疾兮安吾亲，忘岁年兮游无极。
汎舟横大江
作者：沈周
朝代：明

汎舟横大江，流止随西东。前头望广水，后头望连峰。客程渺茫茫，行云无旋踪。霜露沾我衣，览镜饶戚容。
江南思
作者：沈周
朝代：明
体裁：乐府曲辞

落日川光暗，回塘鼓旋楫。风吹绿鬟影，相将乱荷叶。放声歌采莲，何人知是妾。
江南春和倪云林先生四首·其一
作者：沈周
朝代：明
体裁：古风

燕口滋泥迸么笋，东风力汰倡条静。烘窗晓日开眼光，湘庋披奁寻纸影。落花悠悠碧泉冷，馀香犹热胭脂井。楼头少妇泣罗巾，浪子马蹄飞软尘。
江南春和倪云林先生四首·其三
作者：沈周
朝代：明
体裁：古风

蒲茸破碧尖如笋，妥烟杨柳金塘静。水边楼上多丽人，半揭朱帘露花影。禁烟阁雨东风冷，唤玉浇桃汲银井。不知飞鸟衔红巾，叹息残香栖路尘。
江南春和倪云林先生四首·其二
作者：沈周
朝代：明
体裁：古风

青筐拦街贱樱笋，城外冶游城里静。暖风夹路传酒香，白日连歌踏花影。醉归掉臂紫袷冷，喝采摊钱喧市井。家人苦费泣罗巾，拔卖宝钗吹陌尘。
江南春和倪云林先生四首·其四
作者：沈周
朝代：明
体裁：古风

脱巢乳燕拳高笋，小队寻芳破春静。墙东笑语不见人，花枝擘拨鞦韆影。飞筹促觥玉兕冷，殽钉簇奁珍井井。归程趁马拾醉巾，洗面明朝红满尘。
江山胜览
作者：沈周
朝代：明

满地桑蓬属少年，出门自赋远游篇。匡庐真面开屏玉，嵩华仙踪倚岳莲。野市谁家濯春酒，邻船何处访秋弦。老予牖下今头白，司马山川是梦缘。
沧浪亭故址为僧所居
作者：沈周
朝代：明

一池风月十亭多，费价其如四万何。今日沧浪休问主，百年兴废本同波。煎茶又勺吴僧钵，濯足空传孺子歌。只在城南自清彻，车尘马足有谁过。
泊百花洲效岑参
作者：沈周
朝代：明

长濠春来水如油，吴王昔日百花洲。水流花谢三千秋，古人行乐今人愁。沈沈细雨停孤舟，岸上人家灯满楼。红帘火影照中流，还闻吹箫楼上头。客梦不熟翻黄紬，翻黄紬，夜悠悠，拂吴钩，赋远游。
泛罨画溪
作者：沈周
朝代：明

长溪碧衍玉光净，树夹两崖俱倒映。群峰树杪髻螺出，一一随行似相媵。小舟贴水天上坐，了见须眉落秋镜。溪当比我怀尚澄，地固不凡游亦胜。舷歌偶尔及沧浪，野鸟忽飞鱼忽泳。中流手洗白磁？，一勺分清空百病。喜闻秋潦转澄瑩，健在能寻不妨更。
泛罨画溪
作者：沈周
朝代：明
体裁：古风

长溪碧衍玉光净，树夹两崖俱倒映。群峰树杪髻螺出，一一随行似相媵。小舟贴水天上坐，了见须眉落秋镜。溪当比我怀尚澄，地固不凡游亦胜。舷歌偶尔及沧浪，野鸟忽飞鱼忽泳。中流手洗白磁�，一勺分清空百病。喜闻秋潦转澄莹，健在能寻不妨更。
泽居偶书
作者：沈周
朝代：明

比邻星散绝经过，四壁寒光渺渺波。私畜牛羊刍牧少，官仓鼠雀稻粱多。西风布被耽朝卧，残月松窗衍夜哦。不是老夫能遣拨，出门一望奈愁何。
洛神卷
作者：沈周
朝代：明

烦马萧萧驻西日，桂旗冉冉曳灵风。潜川密约殷勤记，流水微辞宛转通。佩玉有声山月小，袜尘无迹浦云空。人间离合须臾事，还似高唐一梦中。
洪城奇遇
作者：沈周
朝代：明

先后萍蓬迹，洪城此夜杯。星因贤者聚，朋自远方来。返驾白驹谷，集灵丹凤台。文章留健羡，千载识奇材。
流波馆为史德徵赋
作者：沈周
朝代：明

罂湖南派分两泺，翠阜浸波双朵落。沙鸥渚鹭雪点镜，杨柳芙蓉锦开幕。水心有屋驾虚明，柱插玻瓈高借脚。上留客榻枕秋眠，下许渔舟带烟泊。不须择胜日移亭，何数倚晴偏快阁。无地楼台笑语凉，倒天星斗鱼龙跃。门前万顷不入税，寸金寸土卑城郭。红阑我儗一临流，但怯须眉老非昨。
浦东白诗楼
作者：沈周
朝代：明

只把清哦换白头，骚情选思入冥搜。楼居疑与仙人借，诗卷当从天地留。东海倚涛孤枕夜，西山开雨断髭秋。最怜老子兴不浅，崔颢时时接梦游。
海雠行
作者：沈周
朝代：明

海东衡沙浮半洋，夹亘颇与崇明长。鱼盐芦苇货攸聚，利启争夺循为常。中有兼并两豪族，施恃其勇董恃强。强之无厌勇乃袭，燔庐刮产威靡亢。强衔所衄思报偿，舞波接战成刘戕。县官移寇悚上吏，林侯未然筹且量，首先号召命不方。老豪来归诉雠敌，不敢犯法畏有章。区区蝼蚁尚顾命，拒死不免跷螳螂。虽云馀类拥其子，局蹐秪为雠家防。传讹乃烦两重宪，地隘岂足鹏轩昂。魏公善镇殊不忙，陈公善料殊不扬。台按臬监来颉颃，所在草木知风霜。群僚从事亦济跄，如云翕翕星煌煌。于时曜武势大张，海日照雪明殳斨。五牙艨艟具三百，舣岸只待令乃翔。诸公在抚不在剿，不教而杀谓不祥。缘情究迹有可恤，驰文往喻开伥伥。开诚布公明而光，援其所溺存其亡。小大感泣皆奔降，纳兵纳船恐弗遑。纤飙不动海帖帖，游氛一捲天苍苍。坑之则肆未免祸，拯之且暇曾无伤。天王圣明宰臣正，今日讵曰无姚房。
润色旧临倪云林小景
作者：沈周
朝代：明

迂倪戏于画，简到更清臞。名家百馀祀，所惜继者无。况有冲淡篇，数语弁小图。吴人助清玩，重价争沽诸。后虽有学人，纷纷随繁芜。崔子彊我能，依样求胡卢。墨涩不成运，林惭涧与俱。何敢希典刑，虎贲实区区。丑恶正欲裂，捲去不须臾。今夕秋烛下，载见眼模糊。妄意加润色，泥涂还附涂。崔子岂不鉴，爱及屋上乌。
混堂
作者：沈周
朝代：明

混堂鸣板日初红，怀垢人人向此中。君子欲修除祓事，小夫翻习裸裎风。未能洁己嗟先乱，亦复随波惜众同。惭德应多汗难濯，不容便论水无功。
清溪小隐
作者：沈周
朝代：明

结庐城郭远，静胜此溪边。鸥鹭分家住，烟波入簟眠。钓鱼偿酒劵，卖藕补佣钱。只隔斜阳岸，经游须倩船。
清溪散步图为徐文序作
作者：沈周
朝代：明

老去山翁空世情，偶因溪好独閒行。高歌激物鸟忽语，乐事会心人不争。露气溢花沾湿好，风澜当日动摇明。临流爱濯无尘濯，青布披巾况没缨。
清风岭
作者：沈周
朝代：明

干戈国之祸，使妾骨肉残。翁姑与夫男，狼虎并一餐。妾恨不同死，有身何用完。有身色所累，有色辱之端。固知一死万事毕，死虽容易就死难。长军痴儿徒好色，不知妾命死自？。言挑兵胁不足动，俘妇杂守严如犴。清风岭白日寒陡，崖深江妾命所安。齧指出血写石壁，字字入石深若刊。五十六字码碯瘢，丹丘怨血泪汎澜。千古万古愿不漫，诗成一投死万仞。凡笯无计留青鸾，区区眇妇人，烈烈男子肝。纲常一妇强千男，偷生忍死皆达官。偷生忍死皆达官，血诗仰面不敢看。
清风岭
作者：沈周
朝代：明
体裁：古风

干戈国之祸，使妾骨肉残。翁姑与夫男，狼虎并一餐。妾恨不同死，有身何用完。有身色所累，有色辱之端。固知一死万事毕，死虽容易就死难。长军痴儿徒好色，不知妾命死自�。言挑兵胁不足动，俘妇杂守严如犴。清风岭白日寒陡，崖深江妾命所安。齧指出血写石壁，字字入石深若刊。五十六字码碯瘢，丹丘怨血泪汎澜。千古万古愿不漫，诗成一投死万仞。凡笯无计留青鸾，区区眇妇人，烈烈男子肝。纲常一妇强千男，偷生忍死皆达官。偷生忍死皆达官，血诗仰面不敢看。
渊明采菊
作者：沈周
朝代：明

典午江山醉不攴，先生归去自嫌迟。寄奴蔓草无容地，悭剩黄花一雨篱。
渔村
作者：沈周
朝代：明

吴江本泽国，渔户小成村。枫叶红秋屋，芦花白夜门。都无三姓住，漫可十家存。熟酒呼儿女，分鱼喧弟昆。不忧风雨横，惟惮水衡烦。鸥趁撑舟尾，蟹行穿屋根。怡然乐生聚，业外复何言。
游妙明庵
作者：沈周
朝代：明

早雾未消迷过湖，妙明春日步堪迂。门悬断岸溪桥接，水限比邻野寺孤。侍者鸣琴动春鸟，长年引席候风乌。偶然此集真鸿迹，乘兴还留水墨图。
游张公洞
作者：沈周
朝代：明

仙山不在高，灵区设中冓。包蒙自太古，霹雳始与牖。闇然不耀地，白日已通昼。遂亵世游人，我及千载后。登顿入地中，足与石角斗。飞厓临紫云，既掀势还覆。仰面欲成压，山鬼自司救。元气不蒸雨，五色变乳溜。支本万不齐，纂纂簪笋瘦。又如人披腹，呈此琅玕秀。旁扉表云房，曲密通款窦。跬步必容炬，老胆怯且逗。神仙未易求，冥探亦何遘。矫手采瑶华，和饮千日酬。聊度三千年，儗与石同寿。
游西庵
作者：沈周
朝代：明

寻僧虽爱茗杯清，也要提携有酒罂。野色迎人过桥去，春风吹面傍花行。般游欲及牛羊晚，喜悦还随鸟雀晴。白发老翁身健在，不忧无地度馀生。
游高道禅居
作者：沈周
朝代：明

山复冈回静结庐，林蹊生处我来初。杖欺新绿苔痕里，屐践残红雨迹馀。酒榼临春聊遣拨，禅单消日自清虚。壁尘怪是游题满，教种芭蕉别倩书。
湖上杂言
作者：沈周
朝代：明

纵目极遐旷，水嬉湖中央。青山载白波，上下相低昂。俯首爱云霞，零乱随兰桨。悠悠溯空冥，忽忽超景光。宛宛汉皋女，落雁悬微茫。可望不可即，相思如水长。
湖南
作者：沈周
朝代：明

湖南尽是君家物，今代风流贺季真。青草扁舟落吾手，白鸥万里属何人。玻瓈倒见波心月，翡翠平开雨里春。我唱竹枝三十首，明朝相约伴垂纶。
湖南草堂为慈溪张廷仪赋
作者：沈周
朝代：明

清胜之居不可当，诗书亦许带农桑。近家湖似君王赐，买宅赀非录事将。山有一屏华翡翠，人无半唾辱沧浪。开门尽得临流兴，何待兰亭始可觞。
湾东草堂为弟朴赋
作者：沈周
朝代：明

爱子别业湾之东，去家仅在一里中。蔽门遮屋树未大，矮檐但见麻芃芃。频年一意耽诗酒，翻然改与耕夫偶。赤脚馌饭走细塍，戴笠牵牛映新柳。时人喃喃讥子愚，问翁尽有高明居。何致妻子嫌侧陋，何信兄弟专锱铢。从人自说渠自好，力田养亲殊有道。强于远宦窃斗升，手种长腰使亲饱。力田养亲乐己多，兄弟妻子如子何。我与题诗解嘲骂，门外雨来虹满河。
溧阳道中遇雨
作者：沈周
朝代：明

浮云接地日无光，足力衰迟道路长。都是小儿能疾走，这场风雨却谁当。
溪上
作者：沈周
朝代：明

春日熙熙百鸟鸣，东溪试步觉芒轻。閒来閒往曾无为，时笑时歌自有情。止水触风微起縠，过云生雨略搀晴。邻翁偶揖还相汎，道是先生底独行。
溪上独坐
作者：沈周
朝代：明

观生吾自得，饱饭荷农功。盘石箕双足，清流影一翁。松乔藤辅德，枫老叶还童。好在寻诗地，无人杖屦同。
溪亭小景
作者：沈周
朝代：明

幽亭临水称冥栖，蓼渚沙坪只尺迷。
山雨乍来茅溜细，溪云欲堕竹梢低。
檐头故垒雌雄燕，篱脚秋虫子母鸡。
此段风光小韦杜，可能无我一青藜。
溪亭小景
作者：沈周
朝代：明

幽亭临水称冥栖，蓼渚莎坪只尺迷。山雨乍来茆溜细，溪云欲堕竹梢低。檐头故垒雌雄燕，篱脚秋虫子母鸡。此段风光小韦杜，可能无我一青藜。
溪山落木图
作者：沈周
朝代：明
体裁：七言绝句

溪山落木正萧萧，野客寻诗破寂寥。一路夕阳秋色里，不知吟到段家桥。
溪树
作者：沈周
朝代：明

雨来溪树好，翡翠散明珠。若若万叶动，萧萧群响俱。微风送馀沥，返照妒深濡。浩荡恩波足，惟怜爨下枯。
溪翁
作者：沈周
朝代：明

参差榆柳逼门前，不剪茅茨不斲椽。岁晏鸡豚邻社鼓，秋深虾蟹水乡船。会羞莼菜量加糁，嗔拗荷花误结莲。昨日逢渠溪涨后，别无言语只忧田。
瀼西草堂
作者：沈周
朝代：明

堂在瀼西黄草茨，吴乡莫把蜀乡疑。地从杜甫名全借，图为卢鸿我不辞。衣桁夕阳迷翡翠，竹坪春水下鸬鹚。百壶自醉苏司业，未解求人为酒资。
灌夫使酒
作者：沈周
朝代：明

任侠复尚气，平生无俛颜。贵戚相引重，声名概世间。醉酒屡骂座，陷胸若无难。挺身执父仇，疋马突围还。豪猾倾颍中，纳货相结欢。终然使狂药，祸发致生残。不戒恶旨说，无术良可叹。
灯夕
作者：沈周
朝代：明

灯火长街閧小儿，龙钟老子亦随嬉。小儿作閧浑无度，老子贪嬉固有时。满眼杯盘人尽醉，大家箫鼓夜何其。金吾不禁销金事，莫为春城算酒资。
灯花
作者：沈周
朝代：明

小草引炎茎，来依三尺檠。芳菲媚长夜，煨烬剩孤荣。煤在容占喜，书临借发明。自家膏馥在，浑不藉春生。
烈女死篇
作者：沈周
朝代：明

周家女子李家妇，未嫁夫家但相许。正如一树未开花，分明自有春为主。李郎病瘵两年强，说道今年番上床。闻来人语多不的，口又藏羞难问娘。只对寒灯泪如霰，为重为轻果谁见。此身空负嫁夫名，此眼何曾辨郎面。阿娘背女泣堂前，忖是郎边凶信传。烈姬重义轻一死，贞女安心无二天。通身示孝衣裳白，长练高经绣房夕。在世鸳鸯不得双，同到黄泉愿成匹。
烈女生篇
作者：沈周
朝代：明

阿娘心悸夜不眠，起来顾女如雉悬。肉寒气绝强求艾，引息微微吹碧烟。夺鬼为人假天手，天亦怜渠能过厚。怕教此义世无知，不使其人世无有。夫妻未媾本何私，分在名存白日知。何如死向白日下，千载分明心不欺。今载聊因阿娘活，枯木暂回根已拨。将心化石立郎茔，表是郎妻刻妾名。
烧丹道人
作者：沈周
朝代：明

真不能全道强名，东铅西汞诧煎烹。痴人梦被黄金惑，浮世忙因白日生。敝屦市廛双草健，破冠尘土一瓜横。欺心玩弄神仙术，欺到死时心始平。
煮石歌
作者：沈周
朝代：明

君不见太山之磷可液饮，符陵之砂可粒食。天与道，人作刍，故有五母及八石。云根初截如截肪，大拳小拳皆糇粮。湘以玄水渍天浆，火中三伏芙蓉香。青山落庖厨，谪星泣锅釜。道人饥腹如漏天，五色一补齐天年。道人之术许我传，我为道人开石田。
燕王汝和水月轩
作者：沈周
朝代：明

青子绿阴还可嬉，酒杯无地不相宜。夕阳翻席到人面，远水摇山隔目皮。今日直须终一日，暂时何卜有他时。世间乐事寻常得，但惜人生多别离。
爱鹤
作者：沈周
朝代：明

平生结好惟鸥鸟，彼此能閒两不猜。白日一沙秋梦稳，碧江千里雪痕开。凭谁作色因高举，信我忘机复下来。人欲相寻旧盟处，钓竿新水夕阳台。
牡丹
作者：沈周
朝代：明
体裁：七言绝句

花好何须烂漫开，一枝红玉见重台。东风莫便相搔触，要尽临轩三百杯。
牧童谣
作者：沈周
朝代：明

朝牧牛，暮牧牛，朝朝暮暮牛放收。骑牛吃草抱牛睡，牛若渡水我亦泅。牛东信东西信西，我弗强牛牛自由。不劳不饥肥且长，背肉秋来平似掌。逢春耕田牛得力，大凡要用先须养。家中大哥气力无，一春筑城夏凿渠。交秋又点征匈奴，我为大哥鼓龙胡。
玉兰
作者：沈周
朝代：明

贞蘤无妖艳，白贲幽除前。杪枝爱兀赘，丛玉天匠镌。清馥扬远风，标度逸于仙。我生具素怀，眼谢桃李妍。指酒通微辞，愿言修净缘。
玉泉观鱼
作者：沈周
朝代：明

石池本清冽，映日更明透。畜鱼不得藏，巨细百尾凑。在水若空游，一一见肥瘦。又若在镜中，鳞鬣无差谬。旅往还旅来，人饵口即就。洋洋得其所，何如浴沂秀。深契濠上观，肯袭如棠陋。心赏失归途，昏云黯孤岫。
玉洞仙桃寿傅宫詹曰川
作者：沈周
朝代：明

傅说本是天上星，摄行相事奉青驾。老成端谅帝所选，韦贤李绩德不亚。譬为舟楫济川用，譬为绳墨梓乃架。表仪鹤苑统仙班，秖讲麟经旷清假。左氏文章费纸传，温公肖貌令人画。洞天开府住有家，度索蟠桃觅无价。记栽日月降甫申，看到云霞接嵩华。三千结实岁何长，万核裹泥生不罢。其人如玉寿如桃，八百老彭何足诧。
王右丞江干雪意图
作者：沈周
朝代：明
体裁：古风

城中十日暑如炙，头目眩花尘土塞。僧楼今日见此卷，雪意茫茫寒欲逼。古拚修柳枝袅矫，下有幽篁府业碧。隔溪胶艇不受呼，平地塞渚无人迹。西风翻鸦忽零乱，远雁迷云犹喱呖。笔疏墨淡精神在，收阅千年若完璧。宛然一段小江南，三远备全能事毕。维名依稀半未漶，老眼再摩初认得。所存祇是天假借，倒橐定应无吝啬。锦标内帑固自有，人间间出凰五色。老馀尺素见雪渡，草柑淩竞人局蹐。仅有溪山不画意，何如此园长数尺。太丘孙子具法眼，凿壁收藏珍囊百。我将拙语敢印證，聊写心知井目识。
王将军楼船歌
作者：沈周
朝代：明

江南古来传绮语，江南画船如屋里。将军总卫在江北，百乘高车马千里。五牙富贵地非宜，云海行窝出新理。扬川駊騀十丈莲，飞橹擘空如迸矢。两头箫鼓沸中流，两岸行人看如市。中间纱幕开暑风，左边设图右边史。将军受用通南北，坐泛西湖与杭比。还须笑咏载老夫，收取风流追郭李。
王明妃
作者：沈周
朝代：明

妾颜美如花，正可事和亲。宫中胜花者，留为君侧人。君王欲偃武，贱妾岂惜身。扬扬双蛾眉，万里扫胡尘。将军叹白发，翘首空麒麟。功当赏画师，重在画不真。
王理之临凤头骢
作者：沈周
朝代：明

宋家王孙赵仲穆，画马尽形神亦足。东昆王郎拓其本，笔精殊觉惊人目。纸间突兀拥肉山，俗工纷纷手当缩。此疋传是凤头骢，五花满身云簇簇。请郎别图唐舞马，逆胡教舞不肯服。逆胡教舞不肯服，大胜污臣食其禄。
王理之写六十小像
作者：沈周
朝代：明

王生见我精神熟，照写今吾瘦于竹。问年初及六十人，飨世浑无半分福。一味耽农百不便，门前湖水涨低田。饥来读书不当饭，静里安心惟信天。风茆雨壁溪堂破，贫贱生成今老大。隐服还劳郡守遗，私篇或辱尚书和。草木当衰不复真，纸间座上两浮尘。是非非是都休辩，聊记明时无用人。
王理之君子林
作者：沈周
朝代：明

王子爱竹乃祖风，个个对屋居城中。居然便号君子林，以多为称少未通。方其树艺心广大，十个便与千个同。小人固多君子少，聚此十辈道足充。愿言取直取虚已，取节不改固尔穷。王子复能手写竹，笔下夭矫看游龙。洛阳家家貌司马，片纸未见容荆公。请常事此勿改业，桃李何足涂春红。
理坟二首
作者：沈周
朝代：明

官竹园头春日斜，手开新土渐成洼。观生如寄谁非客，视死为归此是家。白发暂存知电露，青山长卧有烟霞。慰劳自假閒诗酒，且弄年华与物华。卜坟已喜傍云厓，未老先曾有此怀。鹤表虚名待谁录，狐丘宿约与妻偕。百年齐里参诸妄，一锸泥边打早乖。免向君王乞骸骨，自山生长自山埋。
理坟二首·其一
作者：沈周
朝代：明

官竹园头春日斜，手开新土渐成洼。观生如寄谁非客，视死为归此是家。白发暂存知电露，青山长卧有烟霞。慰劳自假閒诗酒，且弄年华与物华。
理坟二首·其二
作者：沈周
朝代：明

卜坟已喜傍云厓，未老先曾有此怀。鹤表虚名待谁录，狐丘宿约与妻偕。百年齐里参诸妄，一锸泥边打早乖。免向君王乞骸骨，自山生长自山埋。
理折齿
作者：沈周
朝代：明
体裁：古风

蛀齿已脱三，又一摇根株。虽存作臲卼，中空外色卢。剥芡偶相激，迸落如跳珠。顿豁城堕堵，深开壁穿窬。遗槎突芒刺，颊间动龃龉。比比皆老钝，何特存廉隅。东家借小铝，我愿磨其觚。
理折齿
作者：沈周
朝代：明

蛀齿已脱三，又一摇根株。虽存作臲卼，中空外色卢。剥芡偶相激，迸落如跳珠。顿豁城堕堵，深开壁穿窬。遗槎突芒刺，颊间动龃龉。比比皆老钝，何特存廉隅。东家借小，我愿磨其觚。
理诗草
作者：沈周
朝代：明

佚老馀生愿，失子末路悲。不幸衰飒年，数畸遭祸奇。独存朽无倚，如木去旁枝。剩此破门户，力惫叹叵持。屑屑衣食计，一一费心思。思深气血耗，㾓痹引百肢。多忘识虑浅，耳瞆目兼眵。一旦一身内，有此众病滋。所苦不敢诉，常畏老母知。小孙蠢不学，次儿诞而痴。后事不足观，百忧无一怡。吾性无妄好，执善信不疑。垂垂垂白乡，朝斯还夕斯。高高冥冥者，何物顾相欺。似我未蒙祜，及有菑害罹。滚滚人海中，黑白何可劙。口亦不能问，理亦不能推。以死致度外，且活是便宜。今日尽今日，明日岂可期。亦复酌我酒，亦复吟我诗。我诗无好语，稿苴从散遗。儿在曾裒葺，今纸著泪糜。抱患天地间，空言亦奚为。
瑞光寺
作者：沈周
朝代：明
体裁：七言律诗

细路轻兜两两乘，招提深入乱云层。青山影里苍髯叟，黄叶林中白发僧。戏泻玉茶思旧到，醉尝金橘记重登。诗成漫写高崖石，不觉弥猴上古藤。
瓶梅
作者：沈周
朝代：明

铜瓶倚玉枝，髹几独看时。折柳多何惜，临窗少不宜。断根聊活计，勺水小恩私。省得溪桥外，追寻老步迟。
生日小酌
作者：沈周
朝代：明

今晨感我生，襁褓迨衰老。岁月倏往来，七十何草草。譬初同此日，天下生不少。善恶与昏智，贵贱及寿夭。各各不可齐，鹏鴳皆自好。但耻老丑人，多为后生藐。我母自爱我，谕事且讫了。儿女自爱我，劝我饭加饱。朋友自爱我，把酒颂且祷。我生已万幸，际兹世有道。拙废固无用，农圃亦可保。杯酌虽寡嗜，些少慰怀抱。偃息间行游，随意弄花鸟。乐哉天地间，偷生亦为巧。
生日漫言
作者：沈周
朝代：明

幼时慕八十，妄念笑荒唐。八十思幼时，过事惊渺茫。事过三万日，人如傀儡忙。忙忙到衰老，傀儡是末场。谬以百年算，畸日苦不长。虽有六千日，长短未可量。使长莫如前，使短亦不妨。固非罹夭阂，白发映黄肠。生顺与没宁，大观理之常。今日喜饮酒，乐极发悲伤。盗蹠不在寿，颜渊千载光。寿亦何足重，所耻无流芳。耻贫无润身，不耻食糟糠。耻贱无克家，诗书在犹亡。腐草举末焰，螺田怀馀香。含灵参天地，息存还自强。
生朝
作者：沈周
朝代：明

兹辰始度世，眇然留我形。良荷生育德，允含天地灵。寓品幸称男，耘耔充园丁。衣裳贲其裸，岁月假以龄。骎骎及朽腐，草木自林坰。隙光感多阅，倾水莫返瓶。承流且云迈，数止我自宁。
生朝自遣
作者：沈周
朝代：明

门前客到鹤先鸣，洒扫茅堂作送迎。座举龙钟先有我，乡寻侪辈渐无兄。明年七十将来寿，今日三杯见在生。一幅布巾藤作杖，倩谁林下昼閒行。
生色海棠
作者：沈周
朝代：明

粉合胭脂作晓妆，富于颜色吝于香。东风不肯全分付，相对梅华各断肠。
生辰
作者：沈周
朝代：明

野叟堂堂七十一，乾坤坐阅老顽身。美人座上笑白发，白发镜中催美人。且就月庚寻活子，莫凭年甲算生辰。丹丘好在吾家里，满眼生涯满抱春。
生辰漫咏
作者：沈周
朝代：明

今朝六十八，历岁知既夥。青春不还人，七十近在左。流光迅昼夜，忽忽迸石火。我与石火争，寄活真螟蜾。但愿无疢疾，诗骨瘦亦可。浮云载富贵，过眼颐不朵。先人有薄田，数口颇缠裹。关门事清咏，天地自容我。
用张外史韵题题公山水
作者：沈周
朝代：明
体裁：七言绝句

看云侧径青藜杖，映月方床白氇袍。不管果园山鸟食，小童随地拾残桃。
用清虚堂韵送匏庵少宰服阕还京
作者：沈周
朝代：明

三年袍幞违风沙，归家读《礼》如退衙。长髯已间数茎白，瞳视明察无纤花。乡人廿载旷接见，老少瞻拜常填家。怡然不烦亦不拒，正犹茂木容群鸦。朝廷眷注特虚要，匪直鉴藻兼辞葩。要仪百辟重德度，如郁须酒渴乃茶。騑騑四牡不可缓，我亦殷勤当执挝。与君一别绝聊赖，虮虱颇学嵇康爬。衰人载见恐无日，未免握手成吁嗟。时勤相忆但搔首，仰睇天上空云霞。
田家咏
作者：沈周
朝代：明

久矣居畎亩，邈如遗世人。地静习虽陋，野意还自真。怡怡晨夕间，言笑谐四邻。有作相告戒，鸟鸣知及春。犁锄假筋力，竭劳供有身。身在劳何息，顾莫养精神。服气能代粒，希仙渺无津。家业信难易，乐以充尧民。我亩芜且瘠，我陇硗不平。发岁奋乃功，东作觊西成。搰搰低白头，秉耒日经营。税佣及时毕，辛苦勤王程。但馀秫一斛，酒熟欢已盈。醉引耕田歌，不复忌高声。愿随天风吹，吹达九重城。刘璋启此调，千载遗令名。
田家咏·其一
作者：沈周
朝代：明

久矣居畎亩，邈如遗世人。地静习虽陋，野意还自真。怡怡晨夕间，言笑谐四邻。有作相告戒，鸟鸣知及春。犁锄假筋力，竭劳供有身。身在劳何息，顾莫养精神。服气能代粒，希仙渺无津。家业信难易，乐以充尧民。
田家咏·其二
作者：沈周
朝代：明

我亩芜且瘠，我陇硗不平。发岁奋乃功，东作觊西成。搰搰低白头，秉耒日经营。税佣及时毕，辛苦勤王程。但馀秫一斛，酒熟欢已盈。醉引耕田歌，不复忌高声。愿随天风吹，吹达九重城。刘璋启此调，千载遗令名。
画杨梅答韩克瞻
作者：沈周
朝代：明
体裁：七言绝句

西山有雨杨梅熟，东老无诗口舌乾。珍重故人知此意，高林摘寄紫瑛丸。
画松
作者：沈周
朝代：明

老夫惯与松传神，夹山倚涧将逼真。青云轧天见高盖，苍鳞裹烟呈古身。我亦不知松在纸，松亦不知吾戏耳。吹灯照影蛟起舞，直欲排空掉长尾。待松千丈岁须干，老夫何寿与作缘。不如笔栽墨培出，一笑何问人间大小年。
画松寿大司马三原王公
作者：沈周
朝代：明

尚书府中松十抱，直气贞心不知老。关中土厚根柢壮，十年间生地之宝。上参云汉不屈身，世间草木斯为表。用之擎天天久恃，用之柱国国永保。伐柯击奸拟顾笏，摘叶指佞比尧草。朝廷何可一日无，百不为多一非少。凌霜傲雪古色存，苍苍直与秋天杳。孔明庙前有老柏，此物亦自因人好。大观直谓古今同，时固难同贵同道。金花玉苓仙所食，只在长生不在饱。须公采啖三万斛，四海苍生期寿考。
画梧竹
作者：沈周
朝代：明

画了梧枝又竹枝，绿阴如水墨淋漓。信人捲去糊窗壁，雨雨风风总不如。
画玉台山图荅白沙先生陈公甫
作者：沈周
朝代：明

玉台万仞先生住，出语直教天上惊。还有遗音满天下，儿童个个解称名。
留侯庙和韵
作者：沈周
朝代：明

博浪还非击鹿秋，先生空作聂生流。天将小挫宏开业，事到丕成细论雠。羽翼四人归妙算，神仙一著是高游。千年遗庙蘋花在，日暮相思楚水头。
留客守岁歌
作者：沈周
朝代：明

请君勿思家，相将守除岁。谁家守岁同故人，惟我与君开此例。作诗送岁君有篇，买酒餪岁我有钱。莫嫌苦与岁留连，惜是明朝已隔年。本恋岁华还恋客，亦惜明年又南北。岁来岁去自无穷，客去客来头渐白。白头无春风，且映灯花红。灯花落处天拂曙，君起云归岁亦去。归家马蹄急如飞，家人阑门谇不归。
留苏安道
作者：沈周
朝代：明

东湖雨晴春水生，美人载酒湖中行。茅堂剪我三夜烛，论文说剑言纵横。桃花杨柳渥春雨，今朝拨棹东湖去。呼儿酾酒缓归心，春亦未归君且住。
留连山中薄暮返棹
作者：沈周
朝代：明

迟迟二三客，默默对层岑。转柁清川口，忽然西日沉。常时急归路，兹焉迂我心。行行望不辍，去远思滋深。所思何以写，丹青亦难任。不如就明月，弹我丘中琴。
留金仲和
作者：沈周
朝代：明

脱叶莫能缀，折竹不能连。流光背人去，一去亦复然。酿酒岂无米，种米岂无田。岂有八十母，儿可离膝前。膝前亦顷暂，老者不少年。襄阳虽云乐，扶母难登船。襄阳铜鞮歌，白日花满烟。思家总多梦，母不在枕边。劝君母子勿相失看，取床头子母钱。
留题拂水崖真公房
作者：沈周
朝代：明

我家去乌目，北鹜仅一饷。尝游但东麓，拂水渺在望。众口诧奇胜，翘首作西怅。兹来不忌雨，晴意晚始放。力奋兴亦超，履淖老追壮。一登还一顿，往往手却杖。转陟历乱石，嵌突踏云浪。豁崖中通泉，欲堕风倒抗。飒飒成万沫，仰喷下而上。著面毛骨寒，远立未敢傍。直讶功德水，泌沸金刚藏。老僧瞰泉住，相地风水当。天设冠兹山，邑人不我诳。抱衾虽一宿，言拙莫能状。乃知南山诗，包括自有量。重来何岁月，此亦还可访。
留题苏文辉隐居
作者：沈周
朝代：明

迢迢觅虚浦，依依指青林。拉柁沿洄流，逾梁路转深。遥盼人家处，杂户班溪浔。地僻罕人事，儿童窥客临。何须诘君居，漫缘清诵寻。深檐映疏竹，垂帘昼阴阴。敛书出肃我，为喜卒莫任。神通维云久，觌面乃始今。癯然何巉岩，长裾配宽襟。愔愔寡言辞，志静知虑沉。父子自家学，禽鱼同隐心。鸡黍既云具，荐醪复鸣琴。欲别不忍即，止宿抱裯衾。
病中
作者：沈周
朝代：明
体裁：七言律诗

抱痾门户闷常关，况是湖田粒食艰。情与岁流人觉老，事缘生累日无閒。纸窗月影虚摇竹，溪阁帘光远见山。聊尔盘桓聊尔乐，长吟兀兀自开颜。
病中
作者：沈周
朝代：明

白木匡床草荐柔，坐深无寐独搔头。明河转影天低树，清夜分更月过楼。病骨瘦生先觉露，老怀虚甚易惊秋。七情莫与微躯妒，生已知浮死识休。
病中夜雨起坐
作者：沈周
朝代：明

药杯香炷与温存，养病功夫要闭门。布被拥寒书作枕，纸窗催曙水临轩。枫生赧色知霜辱，蕉负争心共雨喧。物性人情静观得，得来还欲费吾言。
病中怀西山
作者：沈周
朝代：明

兀兀安衰疾，重帘竹下房。日因忙者短，夜为老人长。荐粥脩蔬品，抄书？药方。西山行乐地，螯酒付谁狂。
病中怀西山
作者：沈周
朝代：明
体裁：五言律诗

兀兀安衰疾，重帘竹下房。日因忙者短，夜为老人长。荐粥脩蔬品，抄书�药方。西山行乐地，螯酒付谁狂。
病中折菊为供
作者：沈周
朝代：明

忧怀判与菊无私，柰此篱根烂漫枝。彊借陶瓶应秋事，因将病眼洗寒姿。梦中笑口簪花伴，枕上清斋止酒诗。小阁纸帘岑寂地，药烟零乱鬓丝垂。
病中挽周桐村
作者：沈周
朝代：明

药物兼旬兀病身，挽輀独后北邙尘。江湖隔眼灯前泪，生死通心梦里人。古谊高怀留健羡，遒文细字忆精神。他时容展孤坟拜，风雨桐村宿草春。
病怀
作者：沈周
朝代：明

膈痰漫漫似春潮，伏枕旬馀气未调。老日易过如短晷，病怀难遣厌长宵。隔窗忽忽影度鸟，鸣瓦萧萧风堕樵。药物尚功全断酒，庭柯高挂旧山瓢。
病怀二首·其一
作者：沈周
朝代：明

衰迟宜静不宜哗，事莫堪怀动叹嗟。病遣稗书还藉眼，老便锡粥又妨牙。栽花赁地春无主，斫竹开门月过家。任是客来难强酒，小陪清话一烧茶。
病怀二首·其二
作者：沈周
朝代：明

朱颜与白发，掩镜两茫茫。天地大梦宅，烟花一戏场。算忙閒固少，并夜日还长。吾酒吾诗在，桑榆弄末光。
病怀二首·其二
作者：沈周
朝代：明

朱颜与白发，掩镜两茫茫。天地大梦宅，烟花一戏场。算忙閒固少，并夜日还长。吾酒吾诗在，桑榆弄末光。衰迟宜静不宜哗，事莫堪怀动叹嗟。病遣稗书还藉眼，老便锡粥又妨牙。栽花赁地春无主，斫竹开门月过家。任是客来难强酒，小陪清话一烧茶。
病起
作者：沈周
朝代：明

病骨支筇却下堂，瘦颜衰鬓入愁乡。黄莺饶舌花饶笑，一样春风有别肠。
病起
作者：沈周
朝代：明

筋力迟迟百懒成，关门只好谢逢迎。老空求旧无同辈，拙不宜时让后生。久坐衣裳知晚露，独眠衾枕厌秋更。秖馀曝背兼扪虱，黄草檐头觉称情。
病起咏菊
作者：沈周
朝代：明

试步庭中雨迹晴，篱花黄白似相迎。病腰徙倚秋分瘦，老眼朦胧晚借明。南国金夫空倚富，东家玉女自含贞。一年一度期追慰，今怪山杯欠此情。
病起试酌
作者：沈周
朝代：明

山尊得酒且高歌，百岁流光已半过。病眼看书真处少，老怀追事谬时多。发随落叶惊西候，门对清江惜逝波。今古英雄同一尽，浮生不饮复如何。
病馀待旦
作者：沈周
朝代：明

衾铁凌衰飒，无眠展转频。鸡馀千虑枕，霜下五更人。梦绪不可续，窗光浑未真。两童床脚底，？睡怕教晨。
病馀待旦
作者：沈周
朝代：明
体裁：五言律诗

衾铁凌衰飒，无眠展转频。鸡馀千虑枕，霜下五更人。梦绪不可续，窗光浑未真。两童床脚底，�睡怕教晨。
登凤凰台
作者：沈周
朝代：明

江上秋风吹鬓丝，古台又落我游时。六朝往事青山见，四海閒人白鸟知。诗卷也充行李货，布袍不直酒家资。弹无长铗怀无刺，浩荡高歌归去兮。
登吕山吴氏池亭
作者：沈周
朝代：明

君家四山秀相傍，亭馆依山起池上。画栋飞云天影虚，日映棂窗摇縠浪。美人清歌行玉觞，碧藻出鱼风澹荡。鴐鹅鸂䳵似江湖，花径临流紫丝障。屋阴垒石更学山，意未足真翻假尚。掌上芙蓉百叠青，李怪牛奇知摒挡。主人去后我却来，物是人非激悲怅。浮生岁月耐有期，富贵役心无尽藏。老客重游恐未缘，惟儗缄书问无恙。
登吴汝秀万竹亭
作者：沈周
朝代：明

有山或无竹，有竹或无主。主家屋后山，竹盛不可数。布石接阴行，初入问无虎。高跻渐窈窕，早露滴冠屦。深翠映人面，叶云仰如宇。长身森万挺，疏密各有序。群居爱不乱，君子乐生聚。林亭雅中搆，落箨仍鄣蔀。清歌激凉吹，按节傍可拊。想多径造客，题名刻旅旅。笋富主食饫，太瘦亦自取。还能长诗腴，彼此有损补。十个笑市城，寸寸黄金土。此地多不贱，一一容玉汝。
登妙高台
作者：沈周
朝代：明

登台见青草，默默感今昔。江山本旧观，形胜我新识。江山不因台，流峙天自辟。台固为江山，亦当为游客。往来相无穷，有得与不得。坡老莫可呼，举酒酬江色。
登姑苏台
作者：沈周
朝代：明

把酒吊往迹，茫茫几鹿游。兴亡两国梦，感慨一台秋。战叶风仍乱，争流江未休。倾城美人事，残堞暮云愁。
登小雅堂哭史明古
作者：沈周
朝代：明

筑台高住似神仙，恰好堂成及已年。歌哭于斯人忽耳，死生无度事茫然。青山底处寻遗史，白雪从今付绝弦。此夜独登惟见月，清光依旧石阑前。
登梁昭明读书台访徐辰翁丹井
作者：沈周
朝代：明

远秀目已周，复骋登高足。青山不嫌人，所取随我欲。巍巍古仙坛，寂寂奠林麓。七桧交云霞，灵飙散清馥。崇台转磴道，攀缘把傍竹。同行玉堂彦，高咏应虚谷。逍遥东山风，已屏歌管俗。申纸惊连章，谬图仍附轴。聊以志倾赏，流传亦何卜。或恐闻邦人，有酒悔无逐。
登牛头峰和陈永之韵
作者：沈周
朝代：明

秋坐无所适，牛峰期峻攀。携手相鱼贯，极力凌孱颜。东来望城郭，北指郁江关。凉风振木末，叶飘巾屦间。俯见行旅人，役役往复还。如我二三子，逍遥意自閒。其中有达德，高谊薄云山。
登金山
作者：沈周
朝代：明

龙宫涌出玉嶙峋，乍眼来看极悚神。满地莫论无坐处，中流真见不羁人。墙低树少多容月，石瘦花悭晏得春。舟楫一江名利路，烟波谁谓不生尘。
白云山樵歌
作者：沈周
朝代：明

白云山，在何处，太和峰下、紫翠堆边是。山中道人玉作斧，惯向云根斫琪树。束之三万束，凡火不能熂。却使火龙水虎相煅炼，黄婆鼎中七七始成齐。小服百年饱，大服饱千岁。长生之药元酒味，永不饥兮永不醉。神仙洞里观棋去，斧柯烂尽不归来，人间甲子须臾事。
白山茶
作者：沈周
朝代：明

犀甲凌寒碧叶重，玉杯擎处露华浓。何当借寿长生酒，只恐茶仙未肯容。
白燕
作者：沈周
朝代：明
体裁：七言律诗

旧巷萧条改观馀，小巢春暖抱云居。象推京氏原占易，飞学中郎始变书。两股尾银青草短，一痕衣雪琐窗虚。要看柳碧桃红处，点破繁华画不如。
白燕和袁海潜韵
作者：沈周
朝代：明

素姿惊眼旧全非，百姓寻常识者稀。向月似看双练去，开帘疑放一鹇归。知餐雪液通仙骨，解剪霓绡作舞衣。定是阿娇钗上玉，却来金屋化双飞。
白茅顾氏种荔核成树有感
作者：沈周
朝代：明

人传顾家园，近有闽荔栽。始闻漫竦企，果否两莫裁。闽吴地殊悬，此物胡来哉。彼此气各偏，炎寒亦难谐。淮南不宜橘，冀北不宜梅。物固产不通，性与土相乖。耳目自为仇，予怀日徘徊。问讯昨走奴，已遣仍虑诒。及返有所挟，么枝叶蓑蓑。叶次缀小蕾，含黄未成开。事固有变理，执常哂吴呆。兼能述所致，妄瘗核偶荄。今本已拱把，森然畅条枚。去岁实垂成，隤落惜玫瑰。根气恐未充，加培如保孩。紫苞已在眼，香甘早流腮。老夫喟有此，南气其北来。先从草木见，造化有胚胎。厥初限荒服，难与玉食偕。渐虞道里近，有以滋味媒。置堠当未免，又见飞尘灰。
盆水映日圆影上檐可爱而赋
作者：沈周
朝代：明

盆漪阳采合晶荧，圆见檐牙倒影明。刚就一圈包太极，类从六观究无生。照来虚室心光现，印入空梁月相成。且信茅茨藏白璧，尚期知者论连城。
监定米南宫苕溪春晓图
作者：沈周
朝代：明

敝签榜米聊因展，楮墨依微却难辨。皴肤断理慨尘番，涣迹漓踪认馀前。想从潘谷试烟华，惜去曾闻用之浅。况是澄心体玉疏，好事何时不舒卷。流传人代多展转，物岂能同岁相衍。请验周宣告腊辞，刻石恃存存尚鲜。继烛残生九死后，得见似人欢且勉。或云标题少芾芾，绍兴条识朱犹湎。君王法眼赏惟精，此笔敢当当不㥏。烟邪雨耶树色溟，洲兮渚兮水光泫。眼中未足许清苕，平岘衡沙或湘沔。翠霓冉冉天苍茫，旗影迷空恍游辇。海岳遗灵仙者流，我欲招之愧辞謇。
盒子会辞
作者：沈周
朝代：明

平乐灯宵闹如沸，灯火烘春笑声内。盒奁来往斗芳邻，手帕绸缪通姊妹。东家西家百络盛，妆殽钉核春满檠。豹胎间挟鳇冰脆，乌揽分搀椰玉生。不论多同较奇有，品里输无例陪酒。呈丝逞竹会心欢，褒钞裨金走情友。閧堂一月自春风，酒香人语百花中。一般桃李三千户，亦有愁人隔墙住。
盗发
作者：沈周
朝代：明

小窃虽饥寒，巨猾实扇起。十百相党群，刀殳弄凶技。前邻遭砟关，逼货炙妻子。后邻发重堤，进舟当门舣。担负亦公然，罄室乃云止。稍或有牴牾，人戮庐亦燬。无何閧西村，旋复啸东里。通川及要路，宵征绝行李。检刮空腰缠，体至衣裘褫。天寒冰载路，沟壑何不委。家家夜结束，老少泣以俟。一息苟奠安，天明各相喜。正念一井闬，搔动乃如此。江东连江湖，固是盗所倚。禁弛气则张，类滋势难弭。有官示以仁，得录不之罪。恕实长之道，无乃延小美。有声自此辈，识者谓辱已。况彼有后言，时哉好生理。教虎不咥人，所性安可使。使誉出贤者，天下知善士。民以静为乐，贸贸安生死。虽然废赒恤，糠覈自甘旨。去蠹木欣荣，除？禾茂薿。苟以刑不仁，诛夘亦非是。刑以齐乱民，用之不得已。如何输租人，米駮毙于箠。
盗发
作者：沈周
朝代：明
体裁：古风

小窃虽饥寒，巨猾实扇起。十百相党群，刀殳弄凶技。前邻遭砟关，逼货炙妻子。后邻发重堤，进舟当门舣。担负亦公然，罄室乃云止。稍或有牴牾，人戮庐亦燬。无何閧西村，旋复啸东里。通川及要路，宵征绝行李。检刮空腰缠，体至衣裘褫。天寒冰载路，沟壑何不委。家家夜结束，老少泣以俟。一息苟奠安，天明各相喜。正念一井闬，搔动乃如此。江东连江湖，固是盗所倚。禁弛气则张，类滋势难弭。有官示以仁，得录不之罪。恕实长之道，无乃延小美。有声自此辈，识者谓辱已。况彼有后言，时哉好生理。教虎不咥人，所性安可使。使誉出贤者，天下知善士。民以静为乐，贸贸安生死。虽然废赒恤，糠覈自甘旨。去蠹木欣荣，除�禾茂薿。苟以刑不仁，诛夘亦非是。刑以齐乱民，用之不得已。如何输租人，米駮毙于箠。
看花吟劝陈世则酒
作者：沈周
朝代：明

花下一壶酒，人与花酬酢。树上百枝花，花对人婥妁。昨日颜色正新鲜，今朝少觉不如昨。人若无花人不乐，花若无人花寂寞。看花不是久远事，人生如花亦难托。去年花下看花人，今年已渐随花落。花且开，酒且酌，催花鼓板挝芍药。醉他三万六千觞，我与花神作要约。
睡起
作者：沈周
朝代：明

望七衰翁与懒便，眼昏秪好枕书眠。算前去是荒唐日，喜后来为受用年。粗粝饭香莼菜里，子孙计远橘栽边。攴藤閒绕花蹊看，蝶闹蜂争各要先。
睡起
作者：沈周
朝代：明

欲晴不晴云阁雨，欲落未落日挂山。道人睡起思如水，閒倚长松数鹤还。
睡起小酌
作者：沈周
朝代：明

黄鹂啼梦粉墙东，帘幕深沈日日风。起唤酒杯寻一醉，春愁打破落花中。
睡起自遣
作者：沈周
朝代：明

书枕悠悠自小康，何须断送脚尘忙。屏心云气山开画，树里檐声雨满堂。名利可怜鸡有肋，神仙秖累鼠拖肠。时时具酒招邻曲，閒与桑麻较短长。
睡起自遣
作者：沈周
朝代：明

檐前落叶拥高秋，谬使人推隐者流。背有微暄念天子，手无漫刺渎诸侯。老知丝竹殊堪赖，远为儿孙未免忧。身后算应忧未了，且来拂壁画丹丘。
石榴
作者：沈周
朝代：明

张骞带得西来种，中秘千珍及万珍。一个臭囊藏不尽，又从身外覆精神。
石湖书院老树
作者：沈周
朝代：明

范公亭东看古树，有身莫可限尺度。只凭长大不长长，边老婪酣遗丑肚。一干朽尽皮肉空，一干轮囷叶粗蔽。盘根到处走虬蛇，风雨不惊知得地。坐根纳荫且移时，静玩气机成感寓。人生安得如此顽。不死不用常在世。
石节妇
作者：沈周
朝代：明

吕家有小姑，许嫁石家郎。石家罹法网，合族无留行。里豪复求婚，趁此事更张。慇勤媒氏蜜为口，不知小姑铁作肠。誓云生死石家妇，有脚不踏他人堂。皇天后土悯节义，石郎不久仍还乡。流苏袅袅开洞房，春风吹入双鸳鸯。百年伉俪只三月，明镜忽破无完光。拔我黄金钗，脱我明珠珰。东市买棺敛，西山买高冈。土中先凿合欢穴，怨骨待共他年藏。此身已死心未亡，身上不著新衣裳。有身苦无儿女托，养老来依诸弟傍。只今含笑入地下，七十八年双鬓苍。君不见松枯尚有节，兰槁还留香。节妇之名不可泯，当与万世扶纲常。
石轴花
作者：沈周
朝代：明

山行见石轴，黄荣大而华。一花合群英，径可半尺奢。团团缀末干，兀兀无傍桠。或如罥綵鞠，或如撑秋瓜。烂漫山谷间，仙人唾馀霞。性不利羊食，其生天所赊。踯躅本山榴，又以红见誇。且致是非间，未暇披金沙。谁能别为名，美如洛阳花。感兹在隐约，把玩令人嗟。姿容牡丹比，但未收姚家。蓬荜困遗贤，荆布裹贞娃。取酒载酹之，下山西日斜。
石鼎
作者：沈周
朝代：明

惟尔宜烹我服从，浑然玉斲谢金镕。广唇呿哆宁无合，枵腹彭亨自有容。味在何妨人染指，餗存还愧母尸饔。老夫饱饭需茶次，笑看其间水火攻。
破焦
作者：沈周
朝代：明

翻手青青覆手黄，也随人事作炎凉。临阑默默低头月，满眼萧萧败兴霜。舞袖郎当官妓老，田衣颠倒醉僧狂。明年看受春风宠，醉墨重题展贺章。
碛沙寺
作者：沈周
朝代：明
体裁：五言绝句

古殿瞰清湖，高幢标碧树。闻有注诗僧，欲觅今何处。
碧梧苍栝之轩吾寝之前有屋甚虚明屋下有一梧一栝并秀于庭因名之云
作者：沈周
朝代：明

吾轩陋无取，赖有此嘉树。梧栝各一植，当前郁分布。正比双国士，裒然在宾阼。我是轩主人，对越自朝莫。读书接叶下，小酌亦可具。徘徊弄华月，凉影乱瑶璐。疏繁来冷风，拂亚湿清露。始信昌黎公，喜为五楸赋。我初作轩时，自以偃息故。轩树本无因，偶合亦有数。以树名吾轩，以物表所遇。树色如得意，我亦成其趣。栝古枝相摎，偃蹇抱贞固。梧身耸而拔，未可限尺度。迟彼鸾与鹄，引子来相附。时时扫蝼蚁，霜皮虑其蠹。但笑三千年，羽化我当去。我去空此轩，当为谁所住。轩亦空此树，当为谁所顾。存亡俱冥冥，天地聊一寓。
碧溪见和亦答一首
作者：沈周
朝代：明

髯翁能饮老无痰，风度词华种种堪。青紫尽推侪辈拾，桑麻聊就野农谈。浊醪累举觞成十，拙韵连篇和及三。此卷一时千载事，后人重展笑应含。
示复儿
作者：沈周
朝代：明

言语不可苟，谨之应免尤。使听人不厌，容察实无浮。当识寡为吉，勿令轻起羞。此声心所发，心要与声酬。
祖坟栽树
作者：沈周
朝代：明

德丘松柏旧阴阴，斤斧丁丁不满林。树尽重栽亦容易，不能栽得子孙心。
神乐观留别祖席诸君
作者：沈周
朝代：明

雨歇南郊风物新，神仙宫观拥金银。青山一杖付归客，玉洞千花留故人。犀首不胜无度酒，沧浪应待远游尘。扁舟东去须乘急，还剩家园数日春。
秋凉遣病
作者：沈周
朝代：明

淰淰新凉两月秋，病多犹自不梳头。馋奴客燕虚支酒，懒子书檠假惜油。蟋蟀庭除朝露在，蟏蛸窗户晚烟收。近时江海欣平盗，斗下芒星又可忧。
秋夜
作者：沈周
朝代：明

白屋衡门拥堕樵，秋怀落落夜寥寥。人间箧笥悲纨扇，天上楼台款玉箫。竹实未生岐凤老，樵书不展塞鸿遥。青春虽在潘郎鬓，只恐愁多亦易凋。
秋夜独坐
作者：沈周
朝代：明

万事萦思独坐中，炉香深处性灵空。药如效世黄金贱，年莫瞒人白发公。疏竹画窗因借月，堕樵惊屋偶乘风。且来拂簟寻高卧，梦境浮生一笑同。
秋宵
作者：沈周
朝代：明

秋宵殊为老人长，展转衾裯夜气凉。梦到衰年随血少，事寻闲感累心忙。凭凌残月空梁鼠，干聒西风破壁螀。强把清吟诉无赖，亦堪延缓及窗光。
秋日早兴
作者：沈周
朝代：明

高斋梧栝凉意好，但是雨声妨晏眠。一心默默百感内，万事悠悠孤枕边。鸡鸣犬吠物有为，昼短夜长天上偏。起来盥栉了无作，赖此床头秋水篇。
秋暑夜坐
作者：沈周
朝代：明

星河垂地夜阑珊，坐久幽怀百事关。畏老欲逃如镜里，苦尘难脱限人间。一亭多竹还妨月，二水宜家又欠山。世好茫茫谁是足，秪除心迹自高閒。
秋葵
作者：沈周
朝代：明

谁道红葩夏日芳，独留黄种吐秋光。五尺竹栏关不住，还将一半露宫妆。
秋雨偶书
作者：沈周
朝代：明

云暗湖村水漫沙，秋堂萧飒类僧家。聪明比旧堂堂减，老懒随年数数加。风扇未愁蕉破叶，雨房偏恐稻伤花。坐深兀兀多资睡，强欲开书候日华。
移席茅山东顶徐永年避酒而去作歌嘲之
作者：沈周
朝代：明

自我来茅山，春雾拨不开。冥迷五日思困顿，当面不见紫翠堆。今朝喜有风迅扫，两目浩荡天光回。秀峰戢戢各拱立，伺我道左千戟排。苍松为幄碧草荐，洼石一一罗尊罍。高天广野寄笑傲，芙蓉对面劝我一吸三百杯。徐卿不能有此量，自椒而窜山之隈。隔林大呼谷与应，掉首竟去无徘徊。却从地上举手谢远意，若诉不得相追陪。会难别易略不恤，有乐弗取真吴呆。山禽冲客啄馀胔，野花点席粘残醅。老兵既失老僧在，且握石子为阄猜。醉来枕藉足力惫，扶掖不起相催颓。明朝烂熳别办冶游事，青山在在似作游人媒。久住山亦许，不作谢令推。凭我裁截笔作剪，信我包括诗为胎。请君急急还来看怪事，金鳌左股昨夜安在哉。
移榻西轩
作者：沈周
朝代：明

旧榻处幽暗，耽睡固有因。移之置西轩，轩制焕以新。其地不函丈，虚明易知晨。东方动初阳，流光先枕茵。破我黑甜境，夙兴自然勤。盥栉能及时，亦足劝奴人。尚有清夜景，月出檐之唇。照书仅可读，老眼自不真。兹轩所助我，迟暮生精神。享此一息佳，嗒然遗我身。
空舟为宝林寺僧题
作者：沈周
朝代：明

斋舫曾閒六一翁，僧居临水与舟同。指舟为屋身浮世，假屋名舟心太空。就地扫云天影上，开门见月浪痕中。我来把笔閒题壁，白发泠然两鬓风。
窗下独坐
作者：沈周
朝代：明

渐觉年挨七十傍，聪明视旧已茫茫。有生但恐违温饱，凡事无能与短长。食力田园聊任拙，离群城郭少知忙。新糊窗纸添虚白，尚把残书趁日光。
立夏日山中遍游后夜宿刘邦彦竹东别墅
作者：沈周
朝代：明

乍认东庄路不真，有桥通市却无邻。山穷借看堂中画，花尽来寻竹主人。烂熳笺麻发新兴，留连樱笋送残春。与君再见当经岁，分付清觞缓缓巡。
立春日试笔
作者：沈周
朝代：明

雪屋萧然折竹间，畏风门户镇须关。乡推老大悲年逝，人诮迂疏喜事閒。土锉拨灰烧冻芋，云檐补屦织新菅。深居终日无聊赖，或为儿嬉一解颜。
立秋夜坐
作者：沈周
朝代：明

霜毛随叶落，搔首忽心惊。节物其如我，乾坤聊且生。谁家无月色，何树不秋声。好在清哦地，戛然庭鹤鸣。
端午小酌
作者：沈周
朝代：明

亲朋满座笑开眉，云澹风轻节物宜。浅酌未忘非好酒，老怀聊乐为乘时。堂瓶烂漫葵枝倚，奴髻鬅鬙艾叶垂。见享太平身七十，馀年能补几篇诗。
端午漫书
作者：沈周
朝代：明

周也浑衰惫，奔波已不便。亲淹䃈上殡，食仰水中田。借贷烦亲戚，饥寒罪岁年。低头搔白鬓，雪涕在青编。忧患今如此，聪明不及前。私情吾自讼，公急众谁怜。凋瘵应伤骨，劬劳不息肩。趋文弃田稚，随例劾庸钱。违夺虚吾日，号呼彻上天。诛求家百世，政令月三迁。简静高明度，更张小谅权。鸟安求茂木，鱼乐奔深渊。流剽如为衅，搔惊孰任愆。申商疑实际，卓鲁似徒传。青艾谁攻病，红葵他自妍。深居思俊德，分赞仗诸贤。莫以威严恃，须知忧乐悬。厌儿求角黍，与俗话蒲鞭。积雨殊滂矣，浮云亦黯然。致婴门限外，此意向谁宣。
竹堂寺与李敬敷杨启同观梅
作者：沈周
朝代：明

竹堂梅花一千树，晴雪塞门无入处。秋官黄门两诗客，珂马西来为花驻。老翁携酒亦偶同，花不留人人自住。满身毛骨沁冰影，嚼蕊含香各搜句。吉祥牡丹清本欠，定惠海棠幽亦未。只凭坡口诧繁华，似恐同花不同趣。酒酣涂纸作横斜，笔下珠光湿春露。只愁此纸捲春去，明日重来花在地。
竹居
作者：沈周
朝代：明

宦迹殊汗漫，有止必有竹。作屋仍竹间，粗庇却易足。便似黄州楼，明年恐南北。君子固类聚，离之便云俗。凡人有此好，其人亦如玉。书来侥我图，漫笔写秋绿。恐无清气骨，顾为此君辱。
竹庵为毛太守题
作者：沈周
朝代：明

卓立曾知抱节君，百年根柢渭川分。群居族属不易地，美质子孙皆有文。移榻清临冰簟月，积书凉护玉签云。摇环振佩琳琅处，未许人间俗耳闻。
竹窗
作者：沈周
朝代：明

有竹之家亦有窗，无人领竹竹难降。凉棂却暑风千挺，碧扇推秋月一双。梦入籁声方倚枕，酒参叶色漫开缸。知君神观清于玉，独自翛然诗满腔。
竹鹤为道士作
作者：沈周
朝代：明

道人种竹复养鹤，鹤可看家竹护坛。仙骥往来天上下，玉枝消息日平安。风前扫叶碧云乱，月下鸣秋白露寒。物外閒缘消不尽，堕毛裁氅箨裁冠。
笠泽
作者：沈周
朝代：明
体裁：五言绝句

东南鱼鸟地，堪舆请苕比。我把珊瑚竿，期诳弄云水。
答僧求画
作者：沈周
朝代：明

参方归去草鞋穿，老屋清斋省旧缘。千里绝云行脚债，一单安月在家禅。蕉留庭户因供字，笋熟园林不卖钱。何苦要侬粗水墨，此心犹落妄尘边。
答徐友送菊
作者：沈周
朝代：明
体裁：七言律诗

烂漫移来露未乾，见花应念种时难。还劳酒榼相兼送，已免家人别借看。秋正寂寥偏刺眼，老堪聊赖重凭阑。太平乐事还容我，待到春时要牡丹。
答明公送椿芽
作者：沈周
朝代：明

山僧藜藿肠，采拾穷野味。灵芽漆园种，新摘带雨气。盐蒸嫩绿愁，日曝微绀瘁。裹纸聊扼许，珍重不多遗。仍传所食法，且嘱要精试。兼烹必双井，水亦惠山二。及云性益寿，甫与昌阳比。香甘流齿颊，食过发吁嚱。山僧苦薄相，折此八千计。本昧吾儒言，方长仁者忌。
答汪竹坡暑中问疾
作者：沈周
朝代：明

跬步蓬门出未能，秋来病骨转崚嶒。尽多年纪寿自足，无好儿孙福不应。药物残生随楚老，菜饘终日类斋僧。恶怀酷暑何排遣，远水孤舟藉友朋。
紫云洞
作者：沈周
朝代：明

天地不秘宝，芙蓉擘空青。借问此何居，仙人敞云扃。翩然招玉童，导我探窅冥。高歌振逸响，侧足履落星。下有古灵湫，天光泛清泠。酌之不可死，阅世齐冥灵。
紫芝白石寿韩户书
作者：沈周
朝代：明

地贞知石赋，天瑞信芝生。大补娲五色，骈开汉九茎。鲜霞拥华盖，庞气结元精。磨轧存金砺，晶和象紫琼。商颜歌烨烂，砥柱看峥嵘。敢比魏公德，还期寿作朋。
红山茶
作者：沈周
朝代：明

老叶经寒壮岁华，猩红点点雪中葩。愿希葵藿倾忠胆，岂是争妍富贵家。
约客山行先后相失
作者：沈周
朝代：明

春山同游不同席，却被青山笑相隔。村蹊宛转马不进，来者固迟归亦急。问人云去苦不远，如酌稍延当有及。空亭鸟下小燕过，秪见残花与残核。手扪路竹漫刊诗，将记后来君可识。白云酢汝一杯酒，不问老兵何得失。
纪姚给事归葬
作者：沈周
朝代：明

惟昔永乐初，皇帝治明堂。取材苍梧野，在楩楠豫章。督以给事臣，若曰伯善行。公素侃察闻，百辟得激扬。譬如公输子，材悉良不良。此行固天简，公亦喜自当。握节指八桂，伐鼓官舲扬。惟木弥万山，计材不计章。昂霄及耸壑，乃适于栋梁。此处瘴疠地，气候日不常。公病即不治，骨肉悬江东。无人事绥复，其魂怅彷徨。枯藤束木函，一殡六十霜。嗟嗟榛鹤辈，祖死而后生。但知彼有殡，不知在何方。坐辄向西南，行亦西南望。虽剧返葬心，日月何茫茫。无财亦无时，犹盲者无相。天实使汤公，官广得其详。书报在全州，湘山寺之旁。如因曼父母，始知墓在防。二子读书毕，哭踊如初丧。榛行不择日，即日裹糇粮。鹤云兄当住，小弟力颇强。此榇所不返，不复载见兄。出门当严冬，雨雪满大荒。九溪多鼍鳄，鼓涛播舟航。五岭饶虎豹，磨牙引饥吭。鹤行无恐怖，孝至胆气刚。达彼全州境，入寺悲荒凉。宛然三门侧，有垤记其藏。拜之号三绕，闻者痛肝肠。发幽升輀车，奉还万里乡。白骨犹载肉，乐归所自生。蔼蔼桑梓里，郁郁楸梧冈。得从先人兆，如齐返周葬。况与元配合，孤雌成鸳鸯。剑适合延平，璧不滞咸阳。剑璧不自能，良藉人所将。呜呼二子者，生死有耿光。呜呼二子者，古义行于今。呜呼二子者，颓俗亦可兴。虞山若增高，琴川若增长。
纪梦
作者：沈周
朝代：明

隐居远住海边州，山水清标接梦游。酒醉又移花下席，书多别起竹间楼。儿郎习字陟釐纸，童子供茶秘色瓯。起拥黄紬寻幻境，一痕斜月小窗秋。
纵禽
作者：沈周
朝代：明

秦云越树路悠悠，锁掣金笼百怨休。中有能言绿衣鸟，还呼万岁一回头。
经宋故宫
作者：沈周
朝代：明

松岭行宫倚夕曛，繁华丞相太平君。江南喜有文侯命，河北愁无灵武军。翠阁迥临千涧月，珠帘齐捲万山云。笙歌如海春风里，五国城头可得闻。
经尚湖望虞山
作者：沈周
朝代：明

日午放船湖上头，虞山随船走不休。高云仰见出翠壁，飞影下接沧波流。青林人家隐山麓，鸡鸣犬吠闻中洲。鸬鹚群栖竹叶暗，蜻蜓特立荷花秋。莲歌渔唱尚互答，落景在树犹堪游。小舟争渡各先去，独逆风波浑不忧。
经故人墓
作者：沈周
朝代：明

故人于此墓，石乱水潺潺。忙尽剩白骨，閒来投碧山。雨崩封未厚，地瘠树犹悭。可柰牛羊篴，闻之泪一潸。
经旧游
作者：沈周
朝代：明

最无根柢是豪华，陌暖风晴又别家。种种伤心秋雨里，芙蓉只好不看花。
经赵松雪鸥波亭故址
作者：沈周
朝代：明

茫茫遗业海桑边，感慨因歌溪上篇。公子不归鸥自白，庶人来住鸟仍玄。蘼芜细雨山连郭，翡翠斜阳水满川。珍重图书独无恙，淡烟疏蕊自千年。
经陈永之
作者：沈周
朝代：明

分明经委巷，不是昔来时。贤者留相忆，空家住又谁。草蛩悲语在，树鹊故巢移。仁义一如此，令人心未夷。
络纬
作者：沈周
朝代：明

络纬复络纬，辛勤鸣露虫。音声作能事，终久不成功。
绵花
作者：沈周
朝代：明

蘤含紫附簇，雪蕴碧铃深。小草存衣被，长人谁此心。
老僧
作者：沈周
朝代：明

精舍沿街似离城，一炉柏子送经声。閒因累少身俱懒，老觉心空死亦轻。蕉叶大宜秋雨净，竹梢底爱晚云横。寻常见客先称病，只坐匡床无送迎。
老年三病 其一 眼花
作者：沈周
朝代：明

转费揩摩转减光，苦无障翳只荒荒。俛眉作字仍虚画，触鼻看书反差行。盖幅鲛绡花懵憧，隔重云母月微茫。从前了了都休说，青白甘输与阮郎。
老年三病 其三 齿痛
作者：沈周
朝代：明

风袭虫攻两祸端，左车淰淰载梅酸。舌都无恙先输敝，唇未云亡莫罪寒。送药亲朋徒说效，劝餐儿女不知难。老年饮食非轻事，又差今年醉牡丹。
老年三病 其二 耳聋
作者：沈周
朝代：明

苦无聊赖坐新聋，终日腾腾兀兀中。著味笑堪陪座客，劖分痴好作家翁。跳江昨夜安秋枕，堕叶明朝问朔风。非是是非还自有，我无闻听便应空。
老年三病·眼花
作者：沈周
朝代：明

转费揩摩转减光，苦无障翳只荒荒。俛眉作字仍虚画，触鼻看书反差行。盖幅鲛绡花懵憧，隔重云母月微茫。从前了了都休说，青白甘输与阮郎。苦无聊赖坐新聋，终日腾腾兀兀中。著味笑堪陪座客，劖分痴好作家翁。跳江昨夜安秋枕，堕叶明朝问朔风。非是是非还自有，我无闻听便应空。风袭虫攻两祸端，左车淰淰载梅酸。舌都无恙先输敝，唇未云亡莫罪寒。送药亲朋徒说效，劝餐儿女不知难。老年饮食非轻事，又差今年醉牡丹。
耕乐
作者：沈周
朝代：明

良家无外慕，躬耕修隐德。庚庚东西亩，宜禾更宜麦。迹劳不自悔，志静乃云适。茨茅荆溪浒，清幽多水石。西挹铜官秀，右汇太湖碧。林春鸟雀鸣，邻并戒作息。和风拂田稚，蕊蕊行复粒。儿孙候归来，竹户灯火夕。引觞漫沾醉，偃息就北壁。所得还自贺，不敢忘帝力。
胡妇杀虎图
作者：沈周
朝代：明

谁谓绕指柔，能化百鍊钢。谁谓妇女柔，杀虎如刲羊。有女如鼠恐其虎，况能杀虎非不祥。脱夫之命岂例此，当熊之勇同肝肠。寻常针线倦紫凤，卒与虎力争其强。虎时顾得不顾失，妇心顾存不顾亡。手中有刀爱作刀，以义淬之无敢当。天寒月黑星有光，虎血涂地葭苍苍，人生有行无枣阳。
脱齿行
作者：沈周
朝代：明

我齿食所系，食以系我生。齿脱宁不忧，其系本非轻。近来渐脱二，脱者尽之萌。既脱不复留，留者亦难撑。留如汎虚槎，脱如凿深坑。编生如相辅，豁一傍须崩。生食原相资，今作水火争。妨食生必妨，死理端可明。完业譬大族，恃子在守成。其子无锢心，先荡黄金籯。屋售继失居，田鬻还绝耕。沟瘠谅在眼，身家同一倾。触类有攸感，我赋脱齿行。
腊月二十八日立春得雨病起漫言
作者：沈周
朝代：明

小阁棂窗风自推，手添香炷拨炉灰。残年送病诗中去，淑气将春雨里回。午案待尝新茁韭，阳檐思访欲开梅。岁功代谢忙如许，似与衰翁递老来。
自宽
作者：沈周
朝代：明

缚斋如斗白茅茨，安仅容身小不卑。瞰鬼楼台邻舍得，藏蜗天地自家宜。门前尘海一帘隔，座上山图万里思。居漏老夫求不愧，与君谈道有来期。
自甲浦道太湖四十里见异香诸山喜而有作
作者：沈周
朝代：明

清苕达宜兴，道湖已成算。仆夫却告难，风浪卒莫玩。劝我陟山麓，正尔免忧患。彼此有得失，我臆殊未断。譬山行见湖，昏昏秪浩瀚。何如行湖中，坐见山秀烂。仆尚请决筮，得《需》利在彖。毅然促飞橹，猛进不复懦。探穴有虎子，履险获奇观。出浦即会胜，列障拥一岸。遥思揽吴香，妄意觅仙幔。群耸西若监，巨浸东罔畔。天谓湖太淫，设此似按摊。云涛日冲撞，石趾力抵捍。输赢各无能，两垒对楚汉。我行锋镝间，便以老命判。山疑相慰藉，逐逐笑供玩。始有舟楫虞，尽被山破散。山亦有情状，要我绮语赞。气聚势则附，形散脉复贯。远近相衍迤，中自存博换。虽静有动机，万态纷变乱。虬龙徐蜿蜒，狮猊悍奔窜。夷突各不一，小大略相半。正展芙蓉屏，横亘苍玉案。晴縠绉日光，莫熨锦绣段。金庭与玉柱，远弄波影灿。历眼四十程，续续青不断。平生诧传闻，信美非谩谰。修辞聊梗槩，归忆庶可按。
自述次人韵
作者：沈周
朝代：明

日高屋瓦未消霜，卧听秋潮捲石塘。九岛迷行鱼性乐，一鞭威后马蹄忙。独怜诗是吾家物，但有竹为君子乡。闼外南山今好在，时时飞影到清觞。
自题小像
作者：沈周
朝代：明

七十四年，我未识我。丹青一面，是否莫果。傍观曰真，我随可可。以真生假，唐临橘颗。以假即真，物化虫羸。真假杂揉，奚较琐琐。但感白须，长者半坠。颧卢黡层，颐瘦摺亸。呜呼老矣，岁月既夥。茂松清泉，行歌笑坐。逍遥天地，一拙自荷。
至保叔寺
作者：沈周
朝代：明

宝石岧峣耸梵宫，古城西畔乱山东。荧荧高叶丹林露，袅袅游丝翠壁风。下界行人映松竹，半空飞鸟拂帘栊。故乡迢递独登塔，烟水长洲一望中。
舟中有感
作者：沈周
朝代：明

世缘一向只昏盲，静里观心始自明。得丧有尘齐后灭，是非无种辩时生。秋峰长啸兼天迥，月阁高眠彻梦清。老矣此身真长物，不知何地著虚名。
舟中望虞山与吴匏庵同赋
作者：沈周
朝代：明

虞山我邻境，欲往路非遥。比来无好抱，风日虚春朝。兹藉嘉友兴，理舟访岧峣。渐喜苍翠近，豁眼岚霏消。上有古松杉，落落旌幢标。其下见行人，往来杂僧樵。我坐意亦驰，岂伺双屐超。何异谢康乐，巫湖睡且遨。
芙蓉幛子
作者：沈周
朝代：明
体裁：古风

江天草木摇秋风，老夫满眼悲孤红。主人园林惜无地，夕阳野岸随西东。脉脉红颜伤命薄，露冷罗单倚高阁。隔水微辞不可通，满把瑶芳竟谁托。顾影低头思悄然，静留明月伴婵娟。婵娟有时亦消歇，难保佳人长少年。
花朝雨中与王汝和小聚
作者：沈周
朝代：明

与君将短发，惭愧柳条春。白日急换岁，黄金忙杀人。渐怜知己少，独觉老怀真。把酒不在醉，看花聊此晨。
苦雨寄城中诸友二首
作者：沈周
朝代：明

一阵接一阵，一朝连一朝。官仍追旧赋，天又没新苗。白日不相照，浮云那得消。君休问饥饱，且看沈郎腰。新雨似旧雨，今年即去年。只愁沈垕土，或喜梦青天。顿顿黄齑瓮，家家白鹭田。惟应五谷地，改纳水衡钱。
苦雨寄城中诸友二首·其一
作者：沈周
朝代：明

一阵接一阵，一朝连一朝。官仍追旧赋，天又没新苗。白日不相照，浮云那得消。君休问饥饱，且看沈郎腰。
苦雨寄城中诸友二首·其二
作者：沈周
朝代：明

新雨似旧雨，今年即去年。只愁沈垕土，或喜梦青天。顿顿黄齑瓮，家家白鹭田。惟应五谷地，改纳水衡钱。
茶坡为刘长宪世熙作
作者：沈周
朝代：明

使君嗜茶如嗜酒，渴肺沃须斛二斗。官清无钱致团凤，有力自栽春五亩。轻雷震地抽绿芽，行歌试采香盈手。世间口腹多累人，日给时需喜家有。还道通灵可入仙，非惟却病仍资寿。笼烟纱帽躬执爨，活火何堪托舆走。题诗戏问滋味馀，得似王濛及人否。
荆花春意为彭昉寅之赋
作者：沈周
朝代：明

我写彭家荆，不写田家树。彭家兄弟无异言，不似田家初有异。兄弟原从一气生，荆亦同根复同祗。花不乱，开则聚。枝不乱，大小附。叶不乱，上下蔽。风吹枝叶动，月出形影具。有兄弟应求之义，次第之序。人谓彭家有此兄弟和，我谓非此而能致。老夫见其祖子孙，和顺孝友迨三世。无乃气体之孚以和召和曾不戾。彭家此树未必有，我今写此尚与存劝励。尝见他家真有荆，树下阋墙兼紾臂。饶他漫有好荆树，不如好兄弟。有好兄弟荆亦贵，无好兄弟贱与凡木类。我写不写树，写其兄弟心之懿。兄弟和在心，音声容色愉而憙。不和名不祥、家不利。我虽为君写万树，不若自裁一树方寸地。
草堂前梅桃今春相续试花
作者：沈周
朝代：明

春色今年贲古台，东风续续见桃梅。秾华莫惜三杯赏，寂寞原非一日培。我有好怀随物遣，花于老眼尽情开。人生最似红芳迹，白鬓萧然感绿苔。
荷华燕
作者：沈周
朝代：明

花供娟娟侑玉卮，红妆文字两相宜。分香客座须风细，倾盖林亭要日迟。仙子新开壶里宅，佳人旧雪手中丝。便应此会同桃李，酒政频教罚后诗。
莫氏寿朴堂
作者：沈周
朝代：明

莫家种朴堂之前，人家与树相为年。拱宋抱元非一年，皇明十围犹郁然。望如车盖临绮川，张空黛色凌苍烟。危柯垂地雷雨妒，斮皮露心蝼蚁穿。屡逃兵火合灵怪，曲赦樵斧谁夤缘。虽然所托在竹地，似此爱护宁非天。天尝戏赭不为病，与家同衰即同盛。侍郎狼狈以官败，大类牺尊灾木性。儿孙奕叶今森森，立庭便欲空槐阴。人于门第望乔木，我羡根柢生词林。呜呼此家此树不易得，李宿应须自封殖。作图还儗角弓篇，放笔为君三叹息。